AN COIMISIÚN EORPACH An Bhruiséil,22.9.2021 COM(2021) 579 final 2021/0297(COD) Togra le haghaidh RIALACHÁN Ó PHARLAIMINT NA hEORPA AGUS ÓN gCOMHAIRLE lena gcuirtear i bhfeidhm scéim ghinearálaithe um fhabhair tharaife agus lena n‑aisghairtear Rialachán (AE) Uimh. 978/2012 ó Pharlaimint na hEorpa ón gComhairle {SEC(2021) 330 final} - {SWD(2021) 266 final} - {SWD(2021) 267 final}



MEABHRÁN MÍNIÚCHÁIN 1.COMHTHÉACS AN TOGRA •Forais agus cuspóirí an togra Tá fabhair thrádála deonaithe ag an Aontas Eorpach (AE) do thíortha i mbéal forbartha trí Scéim na bhFabhar Ginearálaithe Taraife (GSP) ó bhí 1971 ann. Is cuid dá chomhbheartas tráchtála í an scéim, i gcomhréir leis na forálacha ginearálta lena rialaítear gníomhaíocht sheachtrach an Aontais. Is é GSP ceann de phríomhionstraimí trádála an Aontais chun cúnamh a thabhairt do thíortha i mbéal forbartha iad féin a chomhtháthú i ngeilleagar an domhain, an bhochtaineacht a laghdú, agus tacú leis an bhforbairt inbhuanaithe trí bhunchearta an duine agus cearta saothair a chur chun cinn, mar aon le cosaint an chomhshaoil, agus an dea‑rialachas. Tá trí shocrú i gceist le GSP: ·GSP Caighdeánach: i gcomhair tíortha ísealioncaim agus íos‑mheánioncaim, lena ndéantar foráil maidir le dleachtanna custaim a laghdú nó a bhaint go hiomlán ar dhá thrian de línte taraife an Aontais. ·GSP+: an socrú speisialta dreasachta um fhorbairt inbhuanaithe agus dea‑rialachas, lena laghdaítear taraifí chuig 0 % le haghaidh na línte taraife céanna, a bheag nó a mhór, agus is infheidhme le haghaidh GSP Caighdeánach. Deonaítear do thíortha leochaileacha ísealioncaim agus íos‑mheánioncaim é a chuireann 27 gcoinbhinsiún idirnáisiúnta chun feidhme a bhaineann le cearta an duine, cearta saothair, cosaint an chomhshaoil agus dea‑rialachas. ·ASA (Aon Rud seachas Airm): an socrú speisialta le haghaidh na dtíortha is lú forbairt (LDCanna), lena soláthraítear dóibh rochtain saor ó dhleacht agus ó chuótaí ar mhargadh an Aontais le haghaidh gach táirge seachas airm agus armlón. Beidh feidhm ag an scéim atá i bhfeidhm faoi láthair go dtí an 31 Nollaig 2023. Ach amháin i gcás ina nglacfar Rialachán nua, scoirfidh socruithe GSP Caighdeánaigh agus GSP+ d'fheidhm a bheith acu an 1 Eanáir 2024. Mhuirearófaí dleachtanna níos airde dá bhrí sin ar allmhairí ó thíortha i mbéal forbartha faoi GSP Caighdeánach agus faoi GSP+. I gcás allmhairí ó LDCanna áfach, chumhdófaí le socrú ASA fós iad, nach bhfuil dáta éaga aige. Tá sé d’aidhm leis an togra le haghaidh Rialachán GSP nua an scéim a athnuachan ar feadh tréimhse 10 mbliana eile. Cuid aibí d’uirlisí bheartais trádála an Aontais is ea GSP. Is é atá i gceist leis an athbhreithniú air oibriú GSP a mhionchoigeartú agus feabhas a chur ar a éifeachtúlacht agus a éifeachtacht. Dá réir sin, tá ardleibhéal gráinneachta i gceist le sraith na roghanna beartais a roghnaítear, a shainmhínítear agus ar a bhféachtar a thuilleadh freisin sa Staidéar Seachtrach agus sa Mheasúnú Tionchair. Tá siad dírithe ar fheabhsuithe sonracha agus teoranta, chun ábharthacht leanúnach GSP ar an iomlán a áirithiú, agus chun na cuspóirí ó thaobh na forbartha agus na hinbhuanaitheachta de a ghabhann leis a bhaint amach. Is iad cuspóirí uileghabhálacha an Aontais ó thaobh Rialachán GSP athbhreithnithe de gnéithe fíor‑riachtanacha an Rialacháin atá ann faoi láthair a choinneáil ar bun, eadhon, deireadh a chur leis an mbochtaineacht agus tacú leis an bhforbairt inbhuanaithe agus leis an dea‑rialachas, ach gan leasanna an Aontais a chur i mbaol ach oiread. An tráth céanna, is é an aidhm feabhas a chur ar éifeachtúlacht fhoriomlán agus ar éifeachtacht fhoriomlán GSP chun freagairt do dhúshláin amach anseo: (a)Rochtain ar shocrú GSP+ a éascú don líon méadaithe LDCanna atá ag imeacht ar aghaidh ó stádas ASA; (b)Tairseacha grádúcháin táirgí a choigeartú chun fabhair a dhíriú níos fearr ar tháirgí agus ar thíortha nach bhfuil chomh hiomaíoch céanna; (c)Na forbairtí atá ag teacht ar thosaíochtaí a léiriú amhail na tosaíochtaí sin atá mar bhonn taca faoin gComhaontú Glas don Eoraip tríd an gcoinníollacht dhiúltach a leathnú go gcuimseofar coinbhinsiúin chomhshaoil agus dea‑rialachais freisin; (d)Liosta na gcoinbhinsiún idirnáisiúnta a thabhairt cothrom le dáta ar bhealach spriocdhírithe agus inbhainistithe, ach gan an próiseas faireacháin a chur i mbaol; (e)Próiseas níos freagrúla a dhéanamh den phróiseas maidir le fabhair a aistarraingt i gcásanna práinneacha; (f)Faireachán agus cur chun feidhme ghealltanais GSP+ a fheabhsú, mar shampla, trí thrédhearcacht mhéadaithe agus trí rannpháirtíocht mhéadaithe ó pháirtithe leasmhara, lena n‑áirítear sásra an Phointe Iontrála Aonair (SEP) a cruthaíodh le déanaí le haghaidh gearán a bhaineann le neamhchomhlíonadh. Tionscnamh is ea é sin atá laistigh den Chlár um Oiriúnacht agus Feidhmíocht Rialála (REFIT). •Comhsheasmhacht le forálacha beartais atá sa réimse beartais cheana Tá cuspóirí ginearálta GSP comhsheasmhach le hanailís agus le peirspictíocht na Teachtaireachta ón gCoimisiún Trade Policy Review: An Open, Sustainable and Assertive Trade Policy (Athbhreithniú ar Bheartas Trádála: Beartas Trádála atá Oscailte, Inbhuanaithe agus Teanntásach) an 18 Feabhra 2021. Deimhnítear leis an athbhreithniú (TPR) gurb é cuspóir an athbhreithnithe ar GSP deiseanna trádála a mhéadú le haghaidh tíortha i mbéal forbartha chun an bhochtaineacht a laghdú agus poist a chruthú, bunaithe ar luachanna idirnáisiúnta agus ar phrionsabail idirnáisiúnta. Tugtar dá aire thairis sin ann leas an Aontais i dtacaíocht do thíortha i mbéal forbartha chun iad féin a chomhtháthú i ngeilleagar an domhain agus i dtacaíocht don iltaobhachas, agus i gcomhlíonadh luachanna uilíocha a áirithiú, rud lena gcuirtear fócas ar dhúshláin ó thaobh na haeráide agus an chomhshaoil de, agus go bhfuil an tAontas fós réidh chun gníomhú go teanntásach maidir lena leasanna a chosaint.

Tá an tionscnamh comhsheasmhach le bunú an Phríomh‑Oifigigh Forfheidhmithe Trádála (CTEO) agus an Phointe Iontrála Aonair (SEP); le forbairt leanúnach na reachtaíochta maidir le dícheall cuí do shlabhraí soláthair, le Córas Domhanda Smachtbhannaí nua‑bhunaithe an Aontais i ndáil le Cearta an Duine, mar aon le clársceidealú leanúnach an chomhair um fhorbairt. •Comhsheasmhacht le beartais eile de chuid an Aontais Tá leanúnachas GSP ina chuid de ghealltanas polaitiúil an Aontais chun tacú leis an bhforbairt inbhuanaithe ar bhonn domhanda, mar a léirítear le cur chun feidhme Chlár na Náisiún Aontaithe (NA) 2030 don Fhorbairt Inbhuanaithe agus na Spriocanna Forbartha Inbhuanaithe (SDGanna) – ar ghabh gach Comhalta den Eagraíocht Dhomhanda Trádála (EDT) orthu féin. Tá cuspóirí GSP i gcomhréir le Comhtháthú Beartas an Aontais ar mhaithe le Forbairt (PCD) freisin, ar príomhcholún d’iarrachtaí an Aontais é chun tionchar dearfach an chomhair um fhorbairt a fheabhsú mar aon le héifeachtacht an chomhair sin a mhéadú. Thairis sin, tá sé comhsheasmhach le forálacha an Chonartha maidir leis an bhforbairt inbhuanaithe agus cearta an duine a chur chun cinn trí ghníomhaíocht sheachtrach, forálacha trádála lena rialaítear allmhairí, tionscnaimh an Chomhaontaithe Ghlais don Aontas, agus Plean Gníomhaíochta AE maidir le Cearta an Duine agus leis an Daonlathas. 2.BUNÚS DLÍ, COIMHDEACHT AGUS COMHRÉIREACHT •Bunús dlí Tá an bunús dlí i gcomhair Rialachán nua maidir le GSP in Airteagal 207 den Chonradh ar Fheidhmiú an Aontais Eorpaigh (CFAE), lena leagtar amach comhbheartas tráchtála an Aontais. •Coimhdeacht (i gcás inniúlacht neamheisiach) Liostaítear an comhbheartas tráchtála in Airteagal 3 de CFAE i measc na réimsí ina bhfuil inniúlacht eisiach ag an Aontas. De bhun Airteagal 5(3) den Chonradh ar an Aontas Eorpach (CAE), níl feidhm ag prionsabal na coimhdeachta maidir le réimsí ina bhfuil inniúlacht eisiach ag an Aontas. •Comhréireacht Comhlíontar prionsabal na comhréireachta toisc nach n‑áirítear leis an togra ach coigeartuithe teoranta ó thaobh na héifeachtachta agus na héifeachtúlachta de. Tá Tuarascáil ar an Measúnú Tionchair ag gabháil leis an togra, ina bpléitear an chomhréireacht i gCaibidlí 3 (Cén fáth gur cheart don Aontas gníomhú?), 6 (Céard iad tionchair na roghanna beartais?) agus 7 (Cén chomparáid atá idir na roghanna?). Pléitear impleachtaí praiticiúla an tionscnaimh in Iarscríbhinn 3 den Tuarascáil ar an Measúnú Tionchair a ghabhann leis an togra reachtach (Cé dó a ndéantar difear agus conas?). Tugtar tuairisc ar na roghanna beartais sa togra i gCaibidil 8 den Tuarascáil ar an Measúnú Tionchair a ghabhann leis (Caibidil 8 – Roghanna Tosaíochta) agus is féidir achoimre a dhéanamh orthu mar a leanas: –An struchtúr atá i bhfeidhm faoi láthair, ina bhfuil trí shocrú, a choinneáil ar bun. –Na critéir maidir le leochaileacht (incháilitheacht eacnamaíoch) le haghaidh GSP+ a leasú chun ceadú do thíortha LDC a imíonn ar aghaidh ó stádas LDC dul isteach i GSP+. –Athbhreithniú a dhéanamh ar na tairseacha grádúcháin táirgí. –An choinníollacht dhiúltach a leathnú go gcuimseofar coinbhinsiúin chomhshaoil agus dea‑rialachais agus athbhreithniú a dhéanamh ar liosta na gcoinbhinsiún idirnáisiúnta. –An nós imeachta um aistarraingt a leathnú agus feabhas a chur air (measúnú tionchair shocheacnamaíoch a dhéanamh, foráil a dhéanamh maidir le sásra mearfhreagartha ar féidir é a ghníomhachtú i gcás sáruithe thar a bheith tromchúiseach, raon feidhme na hionstraime a leathnú chun prionsabail an chomhshaoil agus na gcoinbhinsiún dea‑rialachais a chumhdach freisin agus réimsí breise amhail iad siúd a bhaineann leis an imirce). –Feabhas a chur ar thrédhearcacht agus ar chuimsiú na sochaí shibhialta agus an timthriall faireacháin a chuíchóiriú (tuairisciú gach 3 bliana). •An rogha ionstraime Is é Rialachán GSP an t‑aon ghníomhaíocht iomchuí is féidir leis an Aontas a dhéanamh chun rochtain fhabhrach neamh‑chómhalartach aontaobhach, ar mhargadh an Aontais a bhunú le haghaidh tíortha i mbéal forbartha. 3.TORTHAÍ AR MHEASTÓIREACHTAÍ EX POST, AR CHOMHAIRLIÚCHÁIN LEIS NA PÁIRTITHE LEASMHARA AGUS AR MHEASÚNUITHE TIONCHAIR

•Meastóireachtaí ex post/seiceálacha oiriúnachta ar an reachtaíocht atá ann cheana Cuireadh Meastóireacht Mheántéarmach (MTE) ar an Rialachán GSP atá i bhfeidhm faoi láthair i gcrích in 2018. Ba é conclúid na Meastóireachta, ar an iomlán,, go raibh GSP ag comhlíonadh a chuspóirí agus nach raibh aon ghá leis an Rialachán a leasú sula rachaidh sé in éag an 31 Nollaig 2023. Mar sin féin, rinneadh roinnt moltaí le MTE chun feabhas a chur ar éifeachtacht agus ar éifeachtúlacht na scéime. Bhí na moltaí sin mar bhonn taca faoin bpróiseas lenar sainaithníodh na fadhbanna a shonraítear go mion i Roinn 2 den Tuarascáil ar an Measúnú Tionchair a ghabhann leis an togra seo. Chuir Foireann Tionscadail MTE na moltaí seo a leanas i láthair: (1) Feabhas a chur ar an trédhearcacht agus ar bhfeasacht i dtaobh fhaireachán an Aontais ar GSP agus GSP+ de; (2) Úsáid níos éifeachtaí a bhaint as forálacha coimirce; (3) Úsáid níos éifeachtaí a bhaint as aistarraingt shealadach na bhfabhar taraife; (4) Liosta na gcoinbhinsiún maidir le bunchearta an duine agus cearta saothair a thabhairt cothrom le dáta mar aon le prionsabail ó thaobh an chomhshaoil agus an dea‑rialachais de; (5) Meastóireacht a dhéanamh ar ábharthacht leanúnach shocrú GSP Caighdeánaigh mar shocrú atá ina shocrú suaithinseach ar leithligh ó GSP+ agus leathnú na coinníollachta a bhaineann le coinbhinsiúin a bhreithniú; (6) Machnamh a dhéanamh ar tharscaoileadh seirbhísí de chuid na hEagraíochta Domhanda Trádála le haghaidh LDCanna; Agus (7) Saincheist an chomhleanúnachais, idir córais GSP agus córais na gComhaontuithe Saorthrádála (FTAnna)/na gComhaontuithe um Thrádáil Fhabhrach (PTAnna), a bhreithniú. Tugadh aghaidh ar roinnt de na gnéithe sin le linn chur chun feidhme Rialachán GSP, go háirithe trí Thionscadal Mhol GSP maidir leis an trédhearcacht agus leis an bhfeasacht. Cuireadh na sásraí coimirce agus aistarraingthe chun feidhme freisin ó MTE i leith; cuirtear ceachtanna a foghlaimíodh de bharr chur i bhfeidhm na sásraí sin i láthair sa Mheasúnú Tionchair a ghabhann leis an togra seo. •Comhairliúcháin leis na páirtithe leasmhara Bhí comhairliúchán poiblí oscailte ann maidir le GSP agus bhí na roghanna athchóirithe atá beartaithe ar oscailt ón 11 Márta 2020 go dtí an 15 Iúil 2020. Soláthraítear achoimre mhionsonraithe ar an gcomhairliúchán leis na páirtithe leasmhara in Iarscríbhinn 2 den Tuarascáil ar an Measúnú Tionchair a ghabhann leis seo. Cuireadh 512 fhreagra faoi bhráid an chomhairliúcháin phoiblí. I measc na bhfreagróirí, is páirtithe leasmhara an Aontais iad 54 % díobh, 41 % ó thíortha GSP, agus an 5 % eile ó thíortha eile (an Ríocht Aontaithe san áireamh). Maidir leis an gcineál freagróra, is iad na ‘cuideachtaí/eagraíochtaí gnó’ a thug an sciar is mó d’fhreagraí (28 %), agus comhlachais ghnó (24 %) agus saoránaigh an Aontais (17 %) ina dhiaidh sin, an earnáil phoiblí (12 %), an tsochaí shibhialta (eagraíochtaí neamhrialtasacha, eagraíochtaí comhshaoil agus tomhaltóirí, agus lucht acadúil (8 %), agus freagróirí eile (lena n‑áirítear ceardchumainn; 7 %). Measann tromlach mór i.e. thart ar 70 % de na freagróirí gur féidir leis an trádáil idirnáisiúnta rannchuidiú tábhachtach a thabhairt chun an bhochtaineacht a dhíothú i dtíortha i mbéal forbartha agus ceapann 10 % eile gur féidir léi rannchuidiú beag a thabhairt; ceapann 17 % nach féidir leis an trádáil rannchuidiú leis an mbochtaineacht a laghdú. Is léir go bhfuil tuairimí i dtíortha GSP níos dearfaí maidir le ról na trádála chun an bhochtaineacht a mhaolú: anseo, deir 92 % d’fhreagróirí gur féidir leis an trádáil rannchuidiú tábhachtach a thabhairt, i gcomparáid le 52 % d’fhreagróirí an Aontais; os a choinne sin, ní chreideann 19 % de fhreagróirí an Aontais gur féidir leis an trádáil cuidiú deireadh a chur leis an mbochtaineacht, i gcomparáid le 2 % i dtíortha GSP. Nuair a fiafraíodh díobh conas a rannchuidigh an trádáil leis an mbochtaineacht a mhaolú, luaigh formhór na bhfreagróirí giniúint na fostaíochta agus, san fhadtéarma, forbairt scileanna tríd an onnmhairiú. Ar an meán, meastar go mbaineann tionchair dhearfacha le GPS i ngach réimse den fhorbairt inbhuanaithe. Measann 86 % de na freagróirí go bhfuil sé tábhachtach go leanfaidh an tAontas d’fhaireachán a dhéanamh ar leibhéal chur chun feidhme na 27 gcoinbhinsiún idirnáisiúnta ag tíortha is tairbhithe GSP+, i gcomparáid le 8 % a mheasann nach bhfuil sé tábhachtach. Measann freagróirí go soláthraíonn raon leathan foinsí faisnéise faisnéis úsáideach don fhaireachán a dhéanann an Coimisiún ar chur chun feidhme coinbhinsiún idirnáisiúnta. An fhoinse is ábhartha, gan mórán eile chomh hábhartha leo, is ea tuarascálacha ó chomhlachtaí faireacháin na gcoinbhinsiún, i.e. na Náisiúin Aontaithe, an Eagraíocht Idirnáisiúnta Saothair (EIS), agus eagraíochtaí idirnáisiúnta eile, agus ina dhiaidh sin, faisnéis arna soláthar ag comhpháirtithe gnó agus sóisialta sna tíortha is tairbhithe, agus ag Eagraíochtaí Neamhrialtasacha (ENRnna). Breithníodh an t‑ionchur a fuarthas sa Tuarascáil ar an Measúnú Tionchair a ghabhann leis seo, go háirithe maidir leis na sainmhínithe ar fhadhbanna a chur le chéile (Caibidil 2), cuspóirí ginearálta agus sonracha an tionscnaimh (Caibidil 4), agus na roghanna beartais atá ar fáil (Caibidil 5). •Bailiú agus úsáid saineolais Rinne Comhairleoirí Eacnamaíocha BKP GmbH Staidéar Seachtrach (dá ngairtear an Staidéar anseo feasta) lenar treoraíodh an dréacht‑Tuarascáil ar an Measúnú Tionchair. Foilsíodh tuarascáil deiridh an Staidéir i mí na Bealtaine 2021 agus tá sí ar fáil ar shuíomh gréasáin Ard‑Stiúrthóireacht na Trádála. Lean an staidéar de chonclúidí MTE agus díríodh ar roinnt roghanna beartais lena bhféadfaí feabhas a chur ar mar a bhainfear cuspóirí foriomlána ionstraim GSP amach. Cuireadh san áireamh ann an litríocht atá ann cheana agus na torthaí a bhí ar an gcomhairliúchán poiblí oscailte a bhfuil tuairisc air thuas. Tá achoimre feidhmiúcháin ar mholtaí an Staidéir ar fáil ar shuíomh gréasáin Ard‑Stiúrthóireacht na Trádála. Cuireadh torthaí an Staidéir tacaíochta faoi bhráid Ghrúpa Saineolaithe GSP ar na dátaí seo a leanas: An 20 Deireadh Fómhair 2020, an 7 Nollaig 2020 agus an 23 Feabhra 2021; agus faoi bhráid an Choiste um Thrádáil Idirnáisiúnta (INTA) ag cur i láthair teicniúil i seomra iata an 12 Aibreán 2021. Rinneadh príomhghnéithe an togra seo a phlé le Saineolaithe GSP a thuilleadh an 19 Aibreán 2021 agus an 14 Meitheamh 2021. •Measúnú tionchair Tá bileog achoimre na Tuarascála ar an Measúnú Tionchair a ghabhann leis seo ar fáil mar chuid de phacáiste an togra. D’eisigh an Bord um Ghrinnscrúdú Rialála tuairim dhearfach maidir leis an Tuarascáil ar an Measúnú Tionchair an 9 Aibreán 2021. Leis an Measúnú Tionchair, scrúdaíodh roghanna malartacha beartais i gcúig bhraisle théamacha: (1) Socruithe GSP agus na tíortha is tairbhithe, (2) cumhdach táirgí agus sásra grádúcháin táirgí, (3) coinníollacht maidir le fabhair tharaife a fháil/a choinneáil ar bun, (4) trédhearcacht i gcur chun feidhme GSP agus (5) coimircí. I gcás gach braisle, rinneadh measúnú ar roinnt roghanna beartais i gcomparáid leis an mbonnlíne, is é sin, scéim GSP a choimeád mar atá. (1)Socruithe GSP agus tíortha is tairbhithe (grádúchán tíre) Féachtar leis an mbraisle seo ar an laghdú leanúnach ar an líon tairbhithe GSP. Féadfaidh tíortha rochtain ar GSP a chailleadh má thugann siad Comhaontú Saorthrádála i gcrích leis an Aontas nó má aistrítear iad go dtí an chatagóir tíre Ard‑Mheánioncaim. Leis an Measúnú Tionchair, féachtar ar roghanna chun struchtúr trí leibhéal GSP agus cumhdach tíre na scéime a leasú. Léirítear leis an anailís nach bhfuil aon chúis láidir ann leis an struchtúr atá ann cheana nó cumhdach tíre GSP atá ann cheana a athrú, ós rud é go bhfuil an scéim dírithe cheana féin ar na tíortha is mó gátar agus go dtugtar aghaidh leis an struchtúr trí leibhéal ar riachtanais forbartha dhifriúla na dtairbhithe. An rogha is mó lena rannchuidítear leis an gcuspóir ginearálta, go rannchuideofar le díothú na bochtaineachta agus leis an gcuspóir sonrach go leathnófar onnmhairí ó thíortha i mbéal forbartha, is ea na critéir leochaileachta eacnamaíche le haghaidh GSP+ a leasú. Déantar iarracht leis an rogha sin maolú a dhéanamh ar na hiarmhairtí diúltacha suntasacha a bhaineann le fabhair ASA a chailleadh tar éis do thír imeacht ar aghaidh ó stádas LDC.

Bíonn rochtain leanúnach ar GSP (go háirithe an GSP+) tábhachtach don líon measartha ard de thairbhithe LDCanna ag a bhfuil coinne le stádas ASA a chailleadh sna blianta amach romhainn. Léirítear leis an Staidéar tacaíochta gur dócha, as measc an 12 thír is dócha a imeoidh ar aghaidh ó ASA i gcaitheamh shaolré an chéad Rialacháin eile, go mbeidh tionchar suntasach eacnamaíoch roimh shé thír agus gurb amhlaidh sin go háirithe i gcás na Banglaidéise. Leis an Staidéar tacaíochta agus leis an Tuarascáil ar an Measúnú Tionchair, dá bhrí sin, moltar na roghanna seo a leanas chun a áirithiú go bhféadfadh gach tír EBA, ag a bhfuil coinne le himeacht ar aghaidh ó stádas GSP+, aistriú go socrú GSP+: (1) An struchtúr atá i bhfeidhm faoi láthair, ina bhfuil trí shocrú, a choinneáil ar bun; agus (2) Na critéir leochaileachta (incháilitheacht) a leasú chun rochtain a éascú do líon níos mó tíortha a imíonn ó stádas LDC go socrú GSP+. (2)Cumhdach táirgí agus sásra grádúcháin táirgí Leis an Staidéar tacaíochta agus leis an Tuarascáil ar an Measúnú Tionchair, rinneadh anailís ar cibé acu a dhírítear maith go leor ar na táirgí is iomaíche leis an sásra grádúcháin táirgí agus ar na tíortha is iomaíche (rogha chun an sásra grádúcháin táirgí a leathnú ó GSP Caighdeánach go gcuimseofar tairbhithe GSP+ nó tairbhithe den scéim GRSA). Thairis sin, rinne siad measúnú ar cibé acu a léirítear le cumhdach na dtáirgí acmhainneacht onnmhairiúcháin na dtairbhithe GSP. Fuarthas amach leis an anailís shocheacnamaíoch go bhféadfaí an sainmhíniú atá i bhfeidhm faoi láthair ar an sásra grádúcháin a choinneáil ar bun agus leanúint d’fheidhm a bheith aige maidir le GSP Caighdeánach agus leis sin amháin. Ní fheictear aon tionchar suntasach eacnamaíoch ná sóisialta má leathnaítear grádúchán táirgí go gcuimseofar tairbhithe GSP+ nó tairbhithe den scéim GRSA nó má leathnaítear cumhdach táirgí go gcuimseofar earnálacha nua agus táirgí nua. Tá sé beartaithe againn, dá bhrí sin , grádúchán táirgí a choinneáil le haghaidh GSP Caighdeánach agus lena aghaidh sin amháin ach athbhreithniú a dhéanamh ar na tairseacha maidir le grádúchán táirgí. Tá sé beartaithe againn an modh grádúcháin atá i bhfeidhm faoi láthair a choinneáil ar bun de réir roinne agus na tairseacha grádúcháin táirgí a laghdú de réir 10 bpointe céatadáin. (3)Coinníollacht maidir le fabhair tharaife a fháil/a choinneáil ar bun Is é coinníollacht GSP ceann de phríomhionstraimí an Aontais fós chun urraim do chearta an duine agus don dlí daonnúil idirnáisiúnta, do chearta saothair, do chosaint an chomhshaoil agus don dea‑rialachas a chur chun cinn i dtíortha is tairbhithe GSP: níor cheart go mbainfeadh tír tairbhe as socruithe fabhracha trádála má tá sí ag gníomhú ar bhealach atá contrártha do chaighdeáin agus prionsabail idirnáisiúnta agus, ar an gcaoi sin, dá riachtanais forbartha féin. Leis an Measúnú Tionchair, breathnaítear ar roghanna maidir leis an gcoinníollacht dhearfach agus dhiúltach a leathnú, le liosta na gcoinbhinsiún is ábhartha do GSP a leasú, agus le hathruithe ar phróiseas aistarraingthe na bhfabhar a thabhairt isteach. Ag cur le MTE agus leis an Staidéar tacaíochta, is é an phríomhchonclúid an choinníollacht dhiúltach (i.e. na forálacha maidir le haistarraingt faoi Airteagal 19(1), pointe (a) den Rialachán GSP (AE) Uimh. 978/2012 atá i bhfeidhm faoi láthair) a leathnú go gcuimseofar coinbhinsiúin chomhshaoil agus dea‑rialachais freisin (ní bhaineann sé ach le coinbhinsiúin na Náisiún Aontaithe/EIS maidir le bunchearta an duine agus cearta saothair faoi láthair). Aidhm eile is ea rannchuidiú GSP leis an bhforbairt inbhuanaithe a threisiú a thuilleadh trí liosta na gcoinbhinsiún idirnáisiúnta a thabhairt cothrom le dáta, agus trí fheabhas a chur ar an nós imeachta um aistarraingt. Leis an taithí a fuarthas ar shásraí faireacháin agus aistarraingthe GSP mar a chuirtear i bhfeidhm faoi láthair maidir le coinbhinsiúin maidir le cearta an duine agus saothair, tugtar le fios go gcruthófaí deiseanna comhchosúla, dá ndéanfaí an choinníollacht dhiúltach a leathnú go gcuimseofaí coinbhinsiúin maidir leis an gcomhshaol agus leis an dea‑rialachas, chun dul i ngleic leis na saincheisteanna sin chun tacú le Spriocanna Forbartha Inbhuanaithe (SFIanna) na Náisiún Aontaithe agus le rannchuidiú le clár oibre glas an Aontais le tíortha is tairbhithe GSP. Maidir leis an nós imeachta um aistarraingt GSP, léiríodh leis an taithí a fuarthas go dtí seo gur féidir le nós imeachta den sórt sin a bheith mall ó thaobh teacht ar chinneadh críochnaitheach de; bhí tréimhse chomh fada le 2 bhliain i gceist le gach aistarraingt a tharla roimhe seo, lena n‑áirítear na céimeanna ullmhúcháin roimh imscrúdú ar aistarraingt a sheoladh. Ceanglaítear le sáruithe atá thar a bheith tromchúiseach, áfach, go mbeidh na huirlisí ag an gCoimisiún chun freagairt go pras. Tá sásra mearfhreagartha beartaithe againn, dá bhrí sin, i bhfianaise na n‑imthosca sonracha sa tír is tairbhí. Léiríodh leis an taithí a fuarthas maidir le fabhair ASA a aistarraingt go sealadach agus go páirteach ón gCambóid in 2020 gur gá measúnú cúramach a dhéanamh ar an tionchar socheacnamaíoch a bheadh ag aistarraingt fabhar ar na hearnálacha táirgeachta dá ndéanfaí difear chun nach ndéanfar dochar don chuid is leochailí den daonra. (4)Trédhearcacht maidir le faireachán a dhéanamh ar ghealltanais GSP agus iad a chur chun feidhme I mí Iúil 2020, cheap an Coimisiún an Príomhoifigeach Forfheidhmithe Trádála (CTEO) agus é de ról aige beartas trádála a fhorfheidhmiú níos fearr. I dtaca leis sin, i mí na Samhna 2020, sheol an Coimisiún sásra nua gearán, an Pointe Iontrála Aonair (SEP) mar chuid dá iarrachtaí breise forfheidhmiú agus cur chun feidhme gealltanas trádála a neartú. Tríd an bPointe Iontrála Aonair, faigheann an Coimisiún gearáin maidir le hábhair éagsúla a bhaineann le beartas trádála, lena n‑áirítear sáruithe ar ghealltanais GSP. Is gá, dá bhrí sin, an córas nua gearán seo a chomhtháthú laistigh de chreat Rialachán GSP, go háirithe maidir leis an nós imeachta um aistarraingt. Maidir leis na páirtithe leasmhara a ndeachthas i gcomhairle leo le linn MTE 2018 agus le linn ullmhú Staidéar tacaíochta IA 2021, tharraing siad anuas an gá atá le feabhas a chur ar an trédhearcacht agus ar an gcumarsáid ar feadh na gcéimeanna éagsúla d’obair fhaireacháin agus chur chun feidhme GSP. D‘fhéadfadh sé sin cuidiú leis an gcóras faireacháin a dhéanamh níos láidre agus rannchuidiú le hidirphlé níos éifeachtaí le tíortha is tairbhithe, mar aon le rannpháirtíocht páirtithe leasmhara in GSP a neartú. Leis an Measúnú Tionchair déantar athbhreithniú ar roghanna maidir le feabhas a chur ar an bpróiseas faireacháin agus ar rannpháirtíocht na sochaí sibhialta agus maidir le timthriall faireacháin GSP+ a choigeartú. Tá sé beartaithe againn, dá bhrí sin, treoraíocht a fhoilsiú maidir leis an bpróiseas faireacháin mar a fhorbraítear í trí chleachtas riaracháin, maidir leis na gníomhaithe a bhíonn i gceist agus maidir leis na deiseanna le haghaidh rannpháirtíocht na sochaí sibhialta. Sa togra reachtach, déanaimid soiléiriú breise ar chuimsiú leathan na bhfoinsí faisnéise le haghaidh faireachán GSP+ agus molaimid fad timthriall faireacháin GSP a athrú ó 2 bhliain go 3 bliana. (5)Coimircí a chur i bhfeidhm Leis an Staidéar tacaíochta agus leis an Tuarascáil ar an Measúnú Tionchair, breithnítear dhá chineál leathnaithe maidir le coimircí uathoibríocha – i dtéarmaí chumhdach an táirge agus tairbhithe GSP a chumhdaítear. Is é an chonclúid nach gcuirfí an sásra sin i bhfeidhm níos minice de thoradh ceachtar den dá chineál leathnaithe. Dá bhrí sin, ní cosúil gur gá athruithe móra a dhéanamh ar an sásra coimirce. Tá sé beartaithe, dá bhrí sin, gan dul ar aghaidh ach amháin le roinnt coigeartuithe teicniúla agus feabhsuithe teicniúla a mbeidh sé d’aidhm leo na coimircí uathoibríocha a ailíniú níos fearr le grádúchán táirgí, eadhon: (1) Ríomh na mborradh allmhairiúcháin ar leibhéal Roinn GSP a bhunú ar luachanna allmhairí seachas ar mhéideanna allmhairí de bharr ilchineálacht na dtáirgí laistigh de Ranna; leis sin, is fearr a léireofar cásanna d’allmhairí méadaithe lena bhféadfai díobháil a dhéanamh do thionscal an Aontais; (2) Na tairseacha maidir le coimircí uathoibríocha agus grádúchán táirgí a ailíniú chun go mbeidh siad comhlántach le chéile. Tionchar foriomlán na sraithe roghanna tosaíochta Tá an tionchar foriomlán eacnamaíoch agus neamheacnamaíoch (ó thaobh cúrsaí sóisialta, an chomhshaoil, chearta an duine de) a bhaineann leis na roghanna beartais atá beartaithe teoranta toisc go bhfuil sé beartaithe struchtúr trí leibhéal GSP atá i bhfeidhm faoi láthair a choinneáil ar bun. Rinneadh an rogha sin chun teorainn bheacht a chur leis an laghdú a bhfuil coinne leis, laghdú ar fhíor‑OTI, ar leas, ar onnmhairí iomlána chuig an Aontas, agus ar ioncam rialtais i gcomparáid leis an mbonnlíne atá i bhfeidhm faoi láthair, a d’fhéadfadh tíortha GSP Caighdeánaigh nó tíortha GSP+, a mhothú, dá ndéanfaí an struchtúr atá i bhfeidhm faoi láthair a mhodhnú. I gcás ina scoirfí de GSP Caighdeánach agus/nó de GSP+, bheadh coinne le laghdú suntasach ar onnmhairí in earnálacha sonracha amhail teicstílí agus éadaí, leathar agus coisbheart, táirgí agraibhia, ceimiceáin, rubar agus plaistigh. Rinneadh an anailís eacnamaíoch sa Staidéar tacaíochta agus úsáid á baint as ionsamhlúcháin a bhí bunaithe ar an tsamhail um chothromaíocht ghinearálta Inríofa (CGE). Léiríodh leis an anailís (i ngach cás eile seachas struchtúr GSP atá i bhfeidhm faoi láthair a choinneáil ar bun), an tionchar diúltach ar OTI agus ar an trádáil don Aontas agus do thairbhithe GSP araon (d’fhéadfadh sé go ndéanfaí difear níos mó do roinnt díobh) agus tacaíonn an anailís leis an rogha bhunúsach sin i bhfabhar go leanfar den scéim agus den struchtúr atá i bhfeidhm faoi láthair.

Leis an rogha chun droichead a thógáil i dtreo GSP+ i gcomhair na LDCanna a imíonn as an scéim GRSA (trí chritéir incháilitheachta eacnamaíocha GSP+ a leasú), neartaítear an rogha maidir le leanúnachas agus laghdaítear an tionchar diúltach a d’fhéadfadh a bheith ar LDCanna. Tá coinne leis go mbeidh tionchar dearfach ar éifeachtacht scéim GSP de thoradh úsáid níos gníomhaí a bheith á baint as an gcoinníollacht arna nascadh le haistarraingtí féideartha (páirteacha nó earnála): chuirfeadh sé cuspóir forbartha inbhuanaithe GSP chun cinn a thuilleadh. Bheadh sé comhleanúnach freisin le beartais eile de chuid an Aontais, go háirithe comhar um fhorbairt, cearta an duine agus saincheisteanna sóisialta a chur chun cinn, agus le rannchuidiú an Aontais le Clár Oibre 2030. Tionchar foriomlán ar an gcaidreamh polaitiúil Má leantar de GSP leis na hathruithe spriocdhírithe atá beartaithe, beidh sé ina phríomhchomhartha misnigh ón Aontas do chomhpháirtithe i mbéal forbartha, lena gcoinneofar ardán tábhachtach ar bun chun dul i dteagmháil le tíortha is tairbhithe chun athrú a thabhairt i gcrích a bheidh comhsheasmhach le clár oibre luachanna an Aontais agus le comhtháthú beartas ar mhaithe le forbairt. Is é tionchar polaitiúil na roghanna tosaíochta ceann de na príomhnithe a bhreithnítear. Le haghaidh an réimse sin, anailís cháilíochtúil atá i gceist atá bunaithe ar chomhairliúcháin fhoirmiúla agus neamhfhoirmiúla. Tá coinne againn leis go gcuirfidh na tíortha is tairbhithe agus comhpháirtithe forbartha de chuid na hEagraíochta Domhanda Trádála fáilte roimh roghnú an leanúnachais i dtaca le struchtúr GSP atá i bhfeidhm faoi láthair. Tá sé sin i gcomhréir le prionsabal seanbhunaithe Chlásal Cumasúcháin an Chomhaontaithe Ginearálta um Tharaifí agus Trádáil (CGTT), lena ndeonaítear díolúine bhuan ó phrionsabal na Náisiún Barrfhabhair (NBF) (neamh‑idirdhealú) le haghaidh tíortha forbartha chun díothú nó laghdú na dtaraifí, a íoctar ar allmhairí ó thíortha i mbéal forbartha a bhfuil na riachtanais trádála, mhaoinithe agus forbartha chéanna acu, a dheonú go haontaobhach. Tá leanúint de GSP i gcomhréir le Comhtháthú Beartas an Aontais ar mhaithe le Forbairt (atá ina bhunchuid d’Airteagal 208 den Chonradh ar Fheidhmiú an Aontais Eorpaigh) agus ina phríomhchuid d’iarrachtaí an Aontais chun tionchar dearfach an chomhair um fhorbairt a fheabhsú agus éifeachtacht an chomhair sin a mhéadú. Thairis sin, tá sé ina chuid de ghealltanas polaitiúil an Aontais tacú leis an bhforbairt inbhuanaithe ar fud an domhain, mar a léirítear i gcur chun feidhme Chlár Oibre 2030 na Náisiún Aontaithe don Fhorbairt Inbhuanaithe agus na Spriocanna Forbartha Inbhuanaithe ar ghabh gach comhalta den Eagraíochta Dhomhanda Trádála orthu féin. •Oiriúnacht rialála agus simpliú Tá na táblaí iomlána ina bhfuil tairbhí agus costais le fáil in Iarscríbhinn 3 den Tuarascáil ar an Measúnú Tionchair a ghabhann leis an togra. Is deacair na tairbhí a d’fhéadfadh a bheith ag baint leis an tsraith cuspóirí atá beartaithe a chainníochtú, toisc gur minic a bhaineann siad le feabhsuithe teicniúla ar struchtúr agus ar fhorálacha chreat GSP atá ann faoi láthair – d’fhonn a éifeachtúlacht agus a éifeachtacht a uasmhéadú agus an acmhainneacht um fhorbairt eacnamaíoch inbhuanaithe na dtíortha is tairbhithe a mhéadú. Coinnítear an status quo ar bun leis an togra i gcás nach mbeidh aon chúis láidir ann le hathrú, chun intuarthacht agus cobhsaíocht an chórais a áirithiú. Maidir leis na hathruithe atá beartaithe, tá na himpleachtaí praiticiúla, na tairbhí, agus na costais ghaolmhara seo a leanas ag an tionscnamh, i gcoibhneas leis an mbonnlíne, de réir braisle: (g)Socruithe agus cumhdach na dtíortha: Bheadh gach tír atá ag imeacht ar aghaidh ón scéim GRSA cáilithe a priori do GSP+, i gcás inar mian lena húdaráis iarratas a dhéanamh ar an scéim. Is beart maolaithe é seo: níl coinne le haon ghnóthachan, ach tá sé d’aidhm leis caillteanais agus tionchar eacnamaíoch diúltach tromchúiseach a sheachaint le haghaidh LDCanna atá ag imeacht ar aghaidh agus a chaillfeadh fabhair ASA. Tugtar tuilleadh tacaíochta leis do sprioc forbartha GSP freisin, trína áirithiú go mbeidh rochtain leanúnach ag na tíortha is mó gátar ar an scéim. Bheadh simpliú áirithe ar an gcóras i gceist leis sin freisin agus laghdófaí an t‑ualach riaracháin chun na critéir ábhartha a ríomh agus faireachán a dhéanamh orthu. (h)Cumhdach táirgí agus grádúchán táirgí: Is é is aidhm do leasú na dtairseacha grádúcháin táirgí éifeachtacht an tsásra grádúcháin táirgí a mhéadú maidir le bheith ag spriocdhíriú ar tháirgí iomaíocha sonracha. Tá coinne leis go rannchuideoidh sé sin leis an scéim a dhíriú níos fearr ar na táirgí agus ar na tíortha is mó gátar. (i)Coinníollacht: Tríd an gcoinníollacht dhiúltach a leathnú, rannchuidítear leis an gcomhrac in aghaidh an athraithe aeráide trí thíortha is tairbhithe GSP a spreagadh chun feabhas a chur ar chur chun feidhme coinbhinsiún aeráide agus comhshaoil agus le feabhsuithe a dhéanamh ar an dea‑rialachas sna tíortha uile is tairbhithe. Is féidir le ról GSP a bheith suntasach toisc gurb iad na tíortha i mbéal forbartha is mó a bhíonn thíos le díghrádú an chomhshaoil de ghnáth mar gheall ar mhonarú fairsing táirgí a bhraitheann ar acmhainní nádúrtha (amhail teicstílí), mar aon leis an easpa dlíthe agus clár maidir le cosaint an chomhshaoil sna tíortha sin, rud a fheictear go minic. Trí liosta na gcoinbhinsiún idirnáisiúnta a thabhairt cothrom le dáta, méadaítear an luamhánacht agus an aird a thugtar ar phríomhchearta an duine (e.g. cearta daoine faoi mhíchumas, cearta leanaí) agus ar chaighdeáin (e.g. maidir le cigireacht saothair) agus tacaítear le gníomhaíocht lena ndéantar an t‑athrú aeráide a chomhrac trí Chomhaontú Pháras a áireamh (agus Prótacal Kyoto nach bhfuil cothrom le dáta a bhaint). Má thugtar isteach measúnú tionchair sula n‑aistarraingeofar fabhair, beifear in ann cothromaíocht a bhaint amach idir cuspóirí ginearálta GSP, eadhon, rannchuidiú leis an mbochtaineacht a laghdú agus tacú leis an bhforbairt inbhuanaithe. Go háirithe, áirithítear leis go ndéanfar aistarraingt féideartha a oiriúnú do na himthosca sa tír is tairbhí ar a bhfuiltear ag spriocdhíriú, dá riachtanais forbartha eacnamaíche, agus don tionchar socheacnamaíoch a bheidh ag aon bheart maidir le haistarraingt. Trí nós imeachta um aistarraingt níos tapa a thabhairt isteach, déantar foráil maidir le hionstraim shonrach chun aghaidh a thabhairt ar imthosca sonracha a bhaineann le sáruithe thar a bheith tromchúiseach agus leis an ngá freagairt go práinneach dóibh. Méadaítear éifeachtacht na haistarraingthe leis sin freisin trí bhrú a mhéadú ar thairbhithe freagairt d’ábhair imní a shainaithnítear. (j)Trédhearcacht: Ach timthriall faireacháin GSP+ a leathnú, cuirtear feabhas ar an éifeachtacht agus ar an éifeachtúlacht trí fhad thimthriall faireacháin GSP+ a chomhfhogasú de réir thimthriall faireacháin na gcoinbhinsiún idirnáisiúnta atá ag na comhlachtaí a dhéanann faireachán ar na conarthaí faoi seach agus trí bhreis ama a thabhairt do thíortha is tairbhithe chun aghaidh a thabhairt ar shaincheisteanna a bhaineann le cur chun feidhme na gcoinbhinsiún. (k)Coimircí: Leis na hathruithe teicniúla atá beartaithe, áirithítear comhsheasmhacht idir bearta a bhfuil sé d’aidhm leo tionscal an Aontais a chosaint agus déantar foráil leo maidir le nós imeachta na gcoimircí uathoibríocha a shimpliú agus leis an ualach riaracháin a laghdú. Níl coinne le tionchar suntasach a bheith ag teicneolaíochtaí digiteacha ar fhorbairt Rialachán GSP. Maidir leis an togra a chur chun feidhme, féadfaidh an tAontas na próisis ghnó agus na réitigh ghnó atá ann cheana a úsáid lena ndéileáiltear go slán le faisnéis ar bhealach leictreonach (i.e., faisnéis a mhalartú le húdaráis na dtíortha is tairbhithe, le comhlachtaí faireacháin na gcoinbhinsiún idirnáisiúnta, agus leis an tsochaí shibhialta; comhairliúcháin phoiblí oscailte; dearbhuithe REX (Córas Onnmhaireoirí Cláraithe) ar allmhairí ó thríú tíortha, etc.). •Cearta bunúsacha Is cuid de chuspóirí ginearálta Rialachán GSP tacú le cearta bunúsacha a urramú i dtíortha is tairbhithe GSP, eadhon, (1) cúnamh a thabhairt do thíortha i mbéal forbartha ina n‑iarrachtaí an bhochtaineacht a laghdú, (2) an dea‑rialachas agus an fhorbairt inbhuanaithe a chur chun cinn. Dá bhrí sin, rinneadh gnéithe ábhartha agus tionchar ar chearta bunúsacha a bhreithniú ar feadh an Mheasúnaithe Tionchair a ghabhann leis seo. Tugadh aird ar leith ar ionstraimí idirnáisiúnta maidir le cearta an duine agus cearta saothair, atá ina gcuid de liosta na gcoinbhinsiún in Iarscríbhinn VI den togra seo freisin. Chuathas i gcomhairle le seirbhísí ábhartha de chuid an Choimisiúin (SJ, DG JUST, HOME, EMPL, INTPA) agus EEAS maidir leis an togra seo, togra a meastar go mbeidh tionchar dearfach ar an iomlán aige ar chearta bunúsacha. 4.IMPLEACHTAÍ BUISÉADACHA Ní thabhófar aon chostas a mhuirearófar ar bhuiséad an Aontais leis an Rialachán atá beartaithe. Caillfear ioncam custaim de dheasca chur i bhfeidhm an Rialacháin áfach. Bunaithe ar na sonraí is deireanaí atá ar fáil (2019), is caillteanas ioncaim EUR2 977.6 milliún don Aontas na fabhair sin faoi Rialachán GSP atá beartaithe. Bhuanófaí na fabhair atá ann cheana leis an Rialachán nua, den chuid is mó, ach dhéanfaí na coinníollacha maidir le grádúchán na ranna táirgí ar leith a dhéanamh níos doichte. Dá dheasca sin, bheadh treocht na gcaillteanas ioncaim faoin Rialachán nua beagán níos ísle ná mar a bheadh faoin Rialachán atá i bhfeidhm faoi láthair. Ina theannta sin, rannchuideofaí leis na caillteanais ioncaim a ísliú de bharr na féidearthachta go gcaillfeadh tíortha cumhdach na scéime mar gheall ar stádas ard‑mheánioncaim a shroicheadh nó mar gheall ar Chomhaontuithe Saorthrádála a shíniú leis an Aontas. Tá ráiteas airgeadais mionsonraithe le fáil sa togra thíos.

Tionchar foriomlán ar na costais riaracháin Leagtar béim leis an togra ar an leanúnachas, rud lena ndéantar measúnú foriomlán go mbeidh tionchar measartha i gceist, i dtéarmaí an ualaigh riaracháin, le haghaidh an Aontas Eorpaigh agus na dtíortha is tairbhithe. Laistigh de na roghanna tosaíochta, is iad na tograí maidir le coinníollacht agus an méadú ar na hiarrachtaí faireacháin a mbeidh gá leo dá dtoradh siúd na saincheisteanna is dóichí ag a mbeidh tionchar den sórt sin. Go háirithe, faoin gcnuasach coinníollachta (a shonraítear i roinn 6.3.1 den Tuarascáil ar an Measúnú Tionchair) is féidir costais bhreise riaracháin a ghiniúint leis na roghanna beartais seo a leanas: coinbhinsiúin bhreise nua a thabhairt isteach mar choinníollacht maidir le bheith ag leanúint de GSP nó a thairbhí a fháil; coinníollacht dhiúltach a leathnú go gcuimseofar coinbhinsiúin chomhshaoil agus dea‑rialachais; fad an nós imeachta um aistarraingt a laghdú in imthosca eisceachtúla; dá ndéanfaí an measúnú tionchair shocheacnamaíoch a ullmhú mar chéim bhreise tar éis don nós imeachta um aistarraingt GSP a bheith seolta nó tar éis d’eilimintí a bheith tugtha isteach atá nasctha leis an oibleagáid náisiúnaigh na tíre is tairbhí féin a athligean isteach, thabharfaí costais riaracháin bhreise isteach (rannpháirtíocht foirne den chuid is mó). Seachnaítear ualach riaracháin (arna mheasúnú i dTábla 6 den Tuarascáil ar an Measúnú Tionchair) trí roghnú gan coinníollacht dhearfach a leathnú i.e., coinbhinsiúin a dhaingniú agus oibleagáidí láidre faireacháin go gcuimseofar tairbhithe GSP Caighdeánach agus tairbhithe den scéim GRSA. Tá tionchar díreach ag na roghanna beartais i ndáil le faireachán, (a shonraítear i roinn 6.4 den Tuarascáil ar an Measúnú Tionchair) ar na costais riaracháin freisin. Go háirithe, is féidir leo cur leis na cúraimí riaracháin ar thaobh an Aontais. Is deacair é sin a chainníochtú, áfach, toisc gur códú cleachtas atá i bhfeidhm cheana féin é. Thairis sin, thabharfaí aghaidh leis an athrú ar éilimh ó pháirtithe leasmhara amhail ceardchumainn agus eagraíochtaí neamhrialtasacha go mbeadh ról níos gníomhaí acu sa phróiseas faireacháin. Costas eile a bheadh ann ab ea cúnamh teicniúil agus tacaíocht an Aontais do thíortha GSP chun a n‑acmhainneacht institiúideach a fheabhsú maidir le coinbhinsiúin idirnáisiúnta a dhaingniú agus a chur chun feidhme. Bíonn sé an‑deacair, áfach, meastachán a dhéanamh ar na gnéithe sin de chostais mar gheall ar easpa faisnéise ábhartha ag an gcéim sin. Tá coinne leis, le fadú an timthrialla faireacháin ó 2 bhliain go 3 bliana, go laghdófar an t‑ualach riaracháin le haghaidh an Aontais agus do thíortha is tairbhithe araon. 5.EILIMINTÍ EILE •Pleananna cur chun feidhme, agus socruithe faireacháin, meastóireachta agus tuairiscithe Ós rud é go dtugtar mionathruithe isteach leis an togra seo, atá dírithe ar fheabhas a chur ar an éifeachtacht agus ar an éifeachtúlacht, beifear in ann leanúint de chur chun feidhme Rialachán GSP gan coigeartuithe móra a bheidh bunaithe ar na cleachtais atá i bhfeidhm faoi láthair ar theacht i bhfeidhm don Rialachán. Tuairisceoidh an Coimisiún do Pharlaimint na hEorpa agus don Chomhairle gach 3 bliana maidir le cur chun feidhme an Rialacháin, ag tosú an 1 Eanáir 2027. Tuairisceoidh an Coimisiún go tráthrialta ar chur chun feidhme an Rialacháin do Ghrúpa Saineolaithe GSP an Choimisiúin agus do Mheitheal na Comhairle. Moltar meastóireacht mheántéarmach ar an Rialachán i gcomhair an 1 Eanáir 2030 i.e., tar éis 5 bliana de chur i bhfeidhm iarbhír na scéime. •Doiciméid mhíniúcháin (i gcás treoracha) Neamhbhainteach. •Míniúchán mionsonraithe ar fhorálacha sonracha an togra Soláthraítear tábla mionsonraithe comhfhreagrach in Iarscríbhinn VIII den togra seo. Soláthraítear tráchtaireacht, caibidil ar chaibidil, ar na forálacha sonracha thíos: Caibidil I Forálacha Ginearálta: Airteagal 2 sainmhínithe ar ghearán (13) agus carnadh réigiúnach (14) agus leathnaithe (15) curtha leis. Le hAirteagal 3.2, cuireadh féidearthacht leis maidir le liosta na dtíortha incháilithe a thabhairt cothrom le dáta bunaithe ar athruithe ar a riachtanais trádála agus forbartha. Níl aon athrú substainteach eile beartaithe. Caibidil II Socrú caighdeánach (GSP Caighdeánach): Baineadh Airteagal 4.3 amach toisc gur clásal idirthréimhseach a bhí ann le haghaidh Rialachán 2012. Níl aon athrú substainteach eile beartaithe. Caibidil III Socrú speisialta dreasachta: (GSP+)

Le hAirteagal 9.1, pointe (d) cuireadh ceanglas leis ar thíortha is iarrthóirí ar GSP+ plean gníomhaíochta a thíolacadh maidir leis na coinbhinsiúin ábhartha GSP a chur chun feidhme go héifeachtach mar chuid de chur i bhfeidhm GSP+. Baineadh Airteagal 9.2 amach toisc go bhfuil sé nasctha leis an gcritéar leochaileachta maidir le hiomaíochas onnmhairiúcháin le haghaidh GSP+, critéar atá beartaithe a bhaint amach, bunaithe ar an Staidéar tacaíochta agus ar an Measúnú Tionchair. Cuireadh Airteagal 10.8 isteach chun socruithe idirthréimhseacha a sholáthar do thairbhithe GSP+ atá ann faoi láthair, a mbeadh orthu iarratas a chur isteach an athuair chun ceanglais nua a chomhlíonadh le haghaidh GSP+ (sé choinbhinsiún bhreise a dhaingniú, atá beartaithe a chur le liosta de choinbhinsiúin ábhartha GSP+). Le hAirteagal 14, leasaíodh an tréimhse tuairiscithe go 3 bliana chun cuíchóiriú agus sioncrónú níos fearr a dhéanamh le tuarascálacha na gcomhlachtaí faireacháin. Le hAirteagal 15.9 tugadh isteach foráil chun go mbreithneoidh an Coimisiún an éifeacht shocheacnamaíoch a bheadh i gceist leis na fabhair tharaife a aistarraingt go sealadach sa tír is tairbhí, nuair a bheidh an aistarraingt á beartú. Tugtar isteach le hAirteagal 16 an fhéidearthacht raon feidhme na mbeart um aistarraingt a leathnú i gcás ina mbeidh cúiseanna breise i gceist nó ina dtarlóidh sáruithe breise. Caibidil IV Socrú Speisialta (ASA): Baineadh Airteagail 18.2 agus 3 amach toisc nach bhfuil gá leo a thuilleadh. Caibidil V Aistarraingt shealadach: Le hAirteagal 19.1, pointe (c), tugadh isteach nós imeachta um aistarraingt a bhain le náisiúnaigh de chuid na tíre féin a athligean isteach. Le hAirteagal 19.10 tugadh isteach foráil chun go mbreithneoidh an Coimisiún an éifeacht shocheacnamaíoch a bheadh i gceist leis na fabhair tharaife a aistarraingt go sealadach sa tír is tairbhí, nuair a bheidh an aistarraingt á beartú. Cuireadh Airteagal 19.14 leis chun solúbthacht a mhéadú maidir le hathbhreithniú a dhéanamh ar raon feidhme na haistarraingthe, agus ar chur i bhfeidhm na haistarraingthe a chur siar nó a chur ar fionraí in imthosca eisceachtúla amhail éigeandáil dhomhanda sláinte nó sláintíochta. Cuireadh Airteagal 19.16 agus Airteagal 19.17 isteach chun foráil a dhéanamh maidir le nós imeachta um aistarraingt phráinneach i gcásanna ina ndéantar sáruithe tromchúiseacha ar choinbhinsiúin ábhartha GSP i gcás ina mbeidh gá le mearfhreagairt a thabhairt i bhfianaise na n‑imthosca sonracha sa tír is tairbhí. Tugtar isteach le hAirteagal 20 an fhéidearthacht raon feidhme na mbeart um aistarraingt a leathnú i gcás ina mbeidh cúiseanna breise i gceist nó ina dtarlóidh sáruithe breise. Caibidil VI Coimirce agus faireachas: Le hAirteagal 29.1 baineadh an fhoráil amach maidir le tairseacha coimirce a chinneadh bunaithe ar mhéideanna allmhairí agus cuireadh ríomh bunaithe ar luach allmhairí ina ionad. Caibidil VII Forálacha coiteanna: Tugtar isteach le pointí 33.3 agus 33.4 d’Airteagal 33 próiseas sonrach chun a chinntiú go bhfreagróidh an carnadh do riachtanais forbartha, mhaoinithe agus trádála na tíre iarrthaí. Le hAirteagal 40, cuirtear síneadh ó 2 bhliain go 3 bliana leis an tréimhse chun an tuarascáil a chur faoi bhráid na Parlaiminte agus na Comhairle. Caibidil VIII Forálacha críochnaitheacha:

Liosta Iarscríbhinní: Iarscríbhinn I: Soláthraítear liosta de na tíortha incháilithe agus an socrú dá dtairbhíonn siad in aon Iarscríbhinn amháin, a thagann in ionad Iarscríbhinn I agus na gcodanna dearfacha d’Iarscríbhinní II, III agus IV d’iar‑Rialachán GSP. Baintear de liosta na dtíortha incháilithe iad siúd nach meastar gur tíortha i mbéal forbartha iad i gcomhthéacs GSP (an Rúis, an tSín, Hong Cong, Macao) chun a áirithiú nach mbaineann tairbhí GSP ach le tíortha i mbéal forbartha agus a bhfuil riachtanais chomhchosúla trádála, mhaoinithe agus forbartha acu. Iarscríbhinn II: Soláthraítear liosta aonair de thíortha ar aistarraingíodh fabhair GSP uathu, a thagann in ionad na liostaí comhfhreagracha sonracha atá in iar‑Iarscríbhinní II, III agus IV. Iarscríbhinn III: Soláthraítear liosta táirgí a chumhdaítear le socruithe GSP agus GSP+. Iarscríbhinn IV: (Iar‑Iarscríbhinn VI) Déantar na tairseacha grádúcháin táirgí agus coimircí a choigeartú síos 10 % chun spriocdhíriú níos fearr ar tháirgí iomaíocha. Iarscríbhinn V: (Iar‑Iarscríbhinn V) Baintear amach an critéar leochaileachta maidir le hiomaíochas onnmhairiúcháin mar atá thuas. Iarscríbhinn VI: (Iar‑Iarscríbhinn VIII) Cuirtear sé choinbhinsiún idirnáisiúnta bhreise isteach de réir an staidéir tacaíochta agus an Mheasúnaithe Tionchair. Iarscríbhinn VII: Soláthraítear liosta de tháirgí a chumhdaítear le socrú GSP+ agus leis an socrú sin amháin. Iarscríbhinn VIII: (Iar‑Iarscríbhinn X) Soláthraítear tábla comhghaoil. 2021/0297 (COD) Togra le haghaidh RIALACHÁN Ó PHARLAIMINT NA hEORPA AGUS ÓN gCOMHAIRLE lena gcuirtear i bhfeidhm scéim ghinearálaithe um fhabhair tharaife agus lena n‑aisghairtear Rialachán (AE) Uimh. 978/2012 ó Pharlaimint na hEorpa ón gComhairle TÁ PARLAIMINT NA hEORPA AGUS COMHAIRLE AN AONTAIS EORPAIGH, Ag féachaint don Chonradh ar Fheidhmiú an Aontais Eorpaigh, agus go háirithe Airteagal 207(1) de, Ag féachaint don togra ón gCoimisiún Eorpach, Tar éis dóibh an dréachtghníomh reachtach a chur chuig na parlaimintí náisiúnta, Ag gníomhú dóibh i gcomhréir leis an ngnáthnós imeachta reachtach, De bharr an mhéid seo a leanas: (1)Ó 1971, dheonaigh an Comhphobal fabhair thrádála do thíortha i mbéal forbartha faoina Scéim Ghinearálaithe um Fhabhair (‘GSP’).

(2)Beidh comhbheartas tráchtála an Aontais bunaithe ar na prionsabail a leagtar amach sna forálacha ginearálta maidir le gníomhaíocht sheachtrach an Aontais, arna leagan síos in Airteagal 21 den Chonradh ar an Aontas Eorpach (CAE), agus saothróidh sé na cuspóirí a leagtar amach sna forálacha ginearálta sin. (3)Beidh comhbheartas tráchtála an Aontais comhsheasmhach le cuspóirí bheartas an Aontais i réimse an chomhair um forbairt agus comhdhlúthóidh sé na cuspóirí sin, cuspóirí arna leagan amach in Airteagal 208 den Chonradh ar Fheidhmiú an Aontais Eorpaigh (CFAE), go háirithe deireadh a chur leis an mbochtaineacht agus forbairt eacnamaíoch, shóisialta agus chomhshaoil inbhuanaithe agus dea‑rialachas sna tíortha i mbéal forbartha a chur chun cinn. Comhlíonfaidh sé ceanglais na hEagraíochta Trádála Domhanda (‘ETD’), go háirithe leis an gCinneadh maidir le Cóir Dhifreálach agus Níos Fabhraí, Cómhalartacht agus Rannpháirtíocht Níos Iomláine i ndáil le Tíortha i mBéal Forbartha (an ‘Clásal Cumasaithe’), a glacadh faoin gComhaontú Ginearálta um Tharaifí agus Trádáil (‘CGTT’) in 1979, faoina bhféadfaidh Comhaltaí ETD cóir dhifreálach atá níos fabhraí a thabhairt do thíortha i mbéal forbartha. (4)Le Rialachán (AE) Uimh. 978/2012 ó Pharlaimint na hEorpa agus ón gComhairle, déantar foráil maidir leis an scéim um fhabhair tharaife ghinearálaithe (‘an scéim’) a chur i bhfeidhm go dtí 31 Nollaig 2023 ach amháin maidir leis an socrú speisialta le haghaidh na dtíortha is lú forbairt nach bhfuil feidhm ag dáta éaga den sórt sin maidir leo. Ina dhiaidh sin, ba cheart go bhfanfadh GSP i bhfeidhm ar feadh tréimhse 10 mbliana ó dháta chur i bhfeidhm na bhfabhar dá bhforáiltear sa Rialachán seo, cé is moite den socrú speisialta do na tíortha is lú forbairt, mar ar cheart go bhfanfadh sí i bhfeidhm ina leith siúd gan aon dáta éaga. (5)Is iad cuspóirí ginearálta GSP tacú le deireadh a chur le bochtaineacht de gach cineál, i gcomhréir le Clár Oibre 2030 agus le Sprioc Forbartha Inbhuanaithe 17.12 agus an clár oibre maidir le forbairt inbhuanaithe a chur chun cinn, agus dochar do leasanna thionscal an Aontais á seachaint ag an am céanna. Baineadh de thátal as Meastóireacht Mheántéarmach GSP 2018 agus as Staidéar tacaíochta 2021 le haghaidh an Mheasúnaithe Tionchair atá mar bhonn taca faoin Rialachán seo go bhfuil na príomhchuspóirí sin comhlíonta le creat GSP faoi Rialachán (AE) Uimh. 978/2012, cuspóirí a bhí ag croílár an athchóirithe a rinneadh in 2012 ar Rialachán (CE) Uimh. 732/2008 ón gComhairle. (6)Tá na cuspóirí sin fós ábhartha sa chomhthéacs domhanda atá ann faoi láthair agus tá siad comhsheasmhach le hanailís agus le peirspictíocht na Teachtaireachta ón gCoimisiún le déanaí maidir le hAthbhreithniú ar an mBeartas Trádála “Beartas Trádála Oscailte, Inbhuanaithe agus Teanntásach” (‘TPR’). De réir an Athbhreithnithe, tá “leas straitéiseach ag an Aontas tacú le comhtháthú feabhsaithe tíortha leochaileacha i mbéal forbartha sa gheilleagar domhanda” agus “ní mór dó úsáid iomlán a bhaint as an neart a sholáthraítear lena oscailteacht agus le tarraingteacht a Mhargaidh Aonair” chun tacú leis an iltaobhachas agus chun a áirithiú go gcomhlíonfar luachanna uilíocha. I gcás GSP go sonrach, tugtar dá aire san Athbhreithniú an ról tábhachtach a bhaineann leis maidir le ‘hurraim do bhunchearta an duine agus do chearta saothair a chur chun cinn’ agus leagtar síos leis an cuspóir le haghaidh GSP chun ‘deiseanna trádála a mhéadú a thuilleadh le haghaidh tíortha i mbéal forbartha chun an bhochtaineacht a laghdú agus chun poist a chruthú a bheidh bunaithe ar luachanna idirnáisiúnta agus ar phrionsabail idirnáisiúnta’. Thairis sin, ba cheart go gcuideodh an scéim le tairbhithe athshlánú ó thionchar COVID‑19 agus lena ngeilleagair a atógáil ar bhealach inbhuanaithe, lena n‑áirítear i ndáil le caighdeáin idirnáisiúnta um chearta an duine, um chaighdeáin saothair, chomhshaoil agus dea‑rialachais. Ba cheart comhleanúnachas a áirithiú idir GSP agus a chuspóirí agus an cúnamh a sholáthraítear do thíortha is tairbhithe, i gcomhréir le Comhtháthú Beartas an Aontais ar mhaithe le Forbairt (CBF), rud atá ina phríomhchuid d’iarrachtaí an Aontais chun tionchar dearfach an chomhair um fhorbairt a fheabhsú agus éifeachtacht an chomhair sin a mhéadú. (7)Trí bhíthin rochtain fhabhrach a thabhairt ar mhargadh an Aontais, ba cheart go mbeadh an scéim ina cabhair ag tíortha i mbéal forbartha ina ndícheall an bhochtaineacht a laghdú agus dea‑rialachas agus forbairt inbhuanaithe a chur chun cinn agus a bhaint amach trí chuidiú a thabhairt dóibh ioncam breise a ghiniúint ón trádáil idirnáisiúnta, ioncam is féidir a ath‑infheistiú ina dhiaidh sinar mhaithe lena bhforbairt féin agus, sa bhreis air sin, chun a ngeilleagair a éagsúlú. Ba cheart fabhair tharaife na scéime a dhíriú ar na tíortha sin atá i mbéal forbartha agus inar mó na riachtanais forbartha, trádála agus airgeadais atá acu. (8)Ba cheart socrú bunúsach (‘socrú caighdeánach GSP’) a bheith i gceist leis an scéim, agus dhá shocrú speisialta, eadhon an ‘socrú speisialta dreasachta um fhorbairt inbhuanaithe agus dea‑rialachas – GSP+’ agus ‘an socrú speisialta le haghaidh na dtíortha is lú forbairt – ASA’. Dá bhrí sin, leantar de struchtúr na 10 mbliana roimhe sin leis an scéim, a mheastar gur éirigh leis, toisc go ndírítear an scéim ar na tíortha is mó gátar agus go dtugtar aghaidh léi ar riachtanais forbartha éagsúla na dtairbhithe. (9)Ba cheart an socrú ginearálta GSP a dheonú do na tíortha i mbéal forbartha go léir a bhfuil riachtanas forbartha den chineál céanna acu agus a bhfuil leibhéal forbartha eacnamaíoch comhchosúil acu. Níl aon sainmhíniú ann ar 'tír i mbéal forbartha' ar leibhéal na hEagraíochta Domhanda Trádála, agus fágtar faoi thíortha a dheonaíonn fabhair liosta na dtíortha i mbéal forbartha atá incháilithe do GSP a chinneadh. Maidir le tíortha ar éirigh leo a n‑aistriú ó gheilleagair láraithe go geilleagair mhargaidh a thabhairt chun críche, agus atá ina ngeilleagair chumhachtacha sa lá atá inniu ann agus seasamh láidir acu sa trádáil idirnáisiúnta, amhail an tSín, Hong Cong, Macao agus an Rúis, níor cheart iad a bhreithniú mar thíortha i mbéal forbartha i gcomhthéacs GSP, agus ba cheart, dá bhrí sin, iad a bhaint de liosta na dtíortha incháilithe. Na tíortha sin a n‑aicmíonn an Banc Domhanda mar thíortha ardioncaim nó ard‑mheánioncaim, tá leibhéil ioncaim per capitaacu a fhágann gur féidir leo leibhéil éagsúlaithe níos airde a bhaint amach d’uireasa fhabhair tharaife na scéime. Tá siad ag céim dhifriúil den fhorbairt eacnamaíoch agus níl, dá bhrí sin, na riachtanais forbartha, trádála agus airgeadais chéanna acu agus atá ag tíortha ísealioncaim i mbéal forbartha nó tíortha atá níos leochailí; Chun idirdhealú nach bhfuil údar leis a chosc, ní mór iad a láimhseáil ar bhealach difriúil; ní thairbhíonn siad de shocrú caighdeánach GSP dá bhrí sin. Thairis sin, an úsáid a bhaineann tíortha ardioncaim nó ard‑mheánioncaim as fabhair tharaife a sholáthraítear faoin scéim, mhéadódh sí ar an mbrú iomaíochta a bhíonn ar onnmhairí ó na tíortha níos boichte agus níos leochailí, rud a d’fhéadfadh, dá bhrí sin, a bheith ina ualach gan údar ar na tíortha i mbéal forbartha atá níos leochailí. Ba cheart a chur san áireamh le socrú caighdeánach GSP go bhféadfadh na riachtanais forbartha, trádála agus airgeadais athrú agus ba cheart a áirithiú leis go leanfaidh an socrú de bheith ar fáil má thagann athrú ar staid tíre. (10)Ar mhaithe le comhsheasmhacht, níor cheart na fabhair tharaife a dheonaítear faoin socrú GSP caighdeánach a leathnú chun go gcumhdófar tíortha i mbéal forbartha a thairbhíonn de shocrú leis an Aontas maidir le rochtain fhabhrach ar an margadh, lena soláthraítear ar a laghad an leibhéal céanna fabhar taraife agus a sholáthraíonn an scéim i gcás mórán gach cineál trádála. Chun am a thabhairt do thír is tairbhí agus d’oibreoirí eacnamaíocha dul in oiriúint go hordúil, ba cheart leanúint de bheith ag deonú shocrú caighdeánach GSP go ceann 2 bhliain ón dáta a ndéantar socrú maidir le rochtain fhabhrach ar an margadh a chur i bhfeidhm. (11)Tá an socrú speisialta dreasachta um fhorbairt inbhuanaithe agus dea‑rialachas (GSP+) bunaithe ar choincheap lárnach na forbartha inbhuanaithe, mar a aithnítear i gcoinbhinsiúin agus in ionstraimí idirnáisiúnta amhail Dearbhú 1986 na Náisiún Aontaithe maidir leis an gCeart chun Forbartha, Dearbhú Rio 1992 maidir leis an gComhshaol agus leis an bhForbairt, Dearbhú na hEagraíochta Idirnáisiúnta Saothair 1998 maidir le Prionsabail Bhunúsacha agus Cearta Bunúsacha ag an Obair, Dearbhú Mílaoise na Náisiún Aontaithe 2000, Dearbhú Johannesburg maidir leis an bhForbairt Inbhuanaithe 2002, Dearbhú Céad Bliain ILO maidir le Todhchaí na hOibre 2019, Doiciméad Deiridh Chruinniú Mullaigh na Náisiún Aontaithe maidir le Forbairt Inbhuanaithe 2015 "I mBun Athraithe: Clár Oibre 2030 don Fhorbairt Inbhuanaithe", Prionsabail Threoracha na Náisiún Aontaithe maidir le Gnó agus Cearta an Duine, agus Comhaontú Pháras maidir leis an Athrú Aeráide faoi Chreat‑Choinbhinsiún na Náisiún Aontaithe ar an Athrú Aeráide. Dá bhrí sin, ba cheart na fabhair tharaife bhreise dá bhforáiltear faoin socrú speisialta dreasachta um fhorbairt inbhuanaithe agus dea‑rialachas a dheonú do na tíortha sin i mbéal forbartha atá leochaileach ó thaobh an gheilleagair de, de dheasca easpa éagsúlaithe, agus a bhfuil coinbhinsiúin bhunúsacha idirnáisiúnta maidir le cearta an duine agus cearta saothair daingnithe acu, leis an aeráid agus le cosaint an chomhshaoil, agus leis an dea‑rialachas, agus gealltanas a thabhairt go n‑áiritheofar go gcuirfear chun feidhme go héifeachtach iad. Ba cheart don socrú speisialta dreasachta um fhorbairt inbhuanaithe agus dea‑rialachas cuidiú leis na tíortha sin na freagrachtaí breise, a eascraíonn as daingniú agus cur chun feidhme éifeachtach na gcoinbhinsiún sin, a ghlacadh chucu féin. Ba cheart liosta na gcoinbhinsiún is ábhartha do GSP a thabhairt cothrom le dáta chun forbairt na n‑ionstraimí bunúsacha agus na gcaighdeán bunúsacha idirnáisiúnta a léiriú níos fearr agus ba cheart cur chuige réamhghníomhach a ghlacadh leo maidir leis an bhforbairt inbhuanaithe i gcomhréir leis na Spriocanna Forbartha Inbhuanaithe agus le Clár Oibre 2030. I ndáil leis sin, cuirtear isteach na coinbhinsiúin seo a leanas: Comhaontú Pháras maidir leis an Athrú Aeráide (2015) – a tháinig in ionad Phrótacal Kyoto; an Coinbhinsiún ar Chearta Daoine atá faoi Mhíchumas (CRPD); an Prótacal Roghnach a ghabhann leis an gCoinbhinsiún um Chearta an Linbh maidir le Rannpháirtíocht Leanaí i gCoinbhleacht Armtha (OP‑CRC‑AC); Coinbhinsiún EIS Uimh. 81 maidir le Cigireacht Saothair; Coinbhinsiún EIS Uimh. 144 maidir le Cigireacht Saothair; agus Coinbhinsiún na Náisiún Aontaithe in aghaidh na Coireachta Eagraithe Trasnáisiúnta (12)Ba cheart tíortha atá ag imeacht ar aghaidh ón gcatagóir Tíortha is Lú Forbairt (LDC) a bhunaigh na Náisiúin Aontaithe a spreagadh chun leanúint ar aghaidh ar chonair na forbartha inbhuanaithe. Chun na críche sin, ba cheart na critéir leochaileachta eacnamaíche chun cáiliú don socrú speisialta dreasachta um fhorbairt inbhuanaithe agus dea‑rialachas a dhéanamh níos éasca i gcomparáid le Rialachán (AE) Uimh. 978/2012, chun rochtain a éascú do líon níos mó tíortha atá ag imeacht ar aghaidh ón gcatagóir tíortha is lú forbairt. (13)Ba cheart fabhair a cheapadh chun tuilleadh fáis eacnamaíoch a chur chun cinn, agus, trína bhíthin sin, chun go bhfreagrófar go dearfach don ghá atá le forbairt inbhuanaithe. Faoin socrú speisialta dreasachta um fhorbairt inbhuanaithe agus dea‑rialachas, ba cheart, dá bhrí sin, na taraifí ad valorem a chur ar fionraí i gcás na dtíortha is tairbhithe lena mbaineann. Ba cheart na dleachtanna sonracha a fhionraí freisin, mura rud é go bhfuil siad comhcheangailte le dleacht chustaim ad valorem. (14)Maidir le tíortha a chomhlíonann na ceanglais incháilitheachta a bhaineann leis an socrú speisialta dreasachta um fhorbairt inbhuanaithe agus dea‑rialachas, ba cheart dóibh a bheith in ann tairbhiú de na fabhair tharaife bhreise más rud é, ar a n‑iarratas a chur isteach dóibh, go gcinnfidh an Coimisiún gur comhlíonadh na coinníollacha ábhartha. (15)Maidir le tíortha ar deonaíodh an socrú speisialta dreasachta um fhorbairt inbhuanaithe agus dea‑rialachas dóibh i gcomhréir le Rialachán (AE) Uimh. 978/2012, ba cheart dóibh iarratas nua a thíolacadh laistigh de 2 bhliain tar éis dháta chur i bhfeidhm an Rialacháin seo. Chun leanúnachas agus deimhneacht dhlíthiúil a áirithiú d’oibreoirí eacnamaíocha, áfach, ní mór na fabhair tharaife faoin socrú speisialta dreasachta um fhorbairt inbhuanaithe agus dea‑rialachas dá bhforáiltear i Rialachán (AE) Uimh. 978/2012 a choinneáil ar bun le linn na tréimhse ina ndéanfar measúnú ar a n‑iarratas. Is féidir breathnú go fabhrach ar iarrataí ar chúnamh teicniúil agus airgeadais ó thíortha iarrthacha a bhaineann le daingniú agus cur chun feidhme na gcoinbhinsiún. (16)Ba cheart don Choimisiún agus i gcás inarb iomchuí, don tSeirbhís Eorpach Gníomhaíochta Seachtraí, faireachán a dhéanamh ar stádas dhaingniú na gcoinbhinsiún idirnáisiúnta maidir le cearta an duine agus cearta saothair, cosaint an chomhshaoil agus dea‑rialachas agus ar chur chun feidhme éifeachtach na gcoinbhinsiún, trí scrúdú a dhéanamh ar an bhfaisnéis ábhartha, go háirithe, i gcás ina mbeidh fáil orthu, ar chonclúidí agus ar mholtaí na gcomhlachtaí ábhartha faireacháin arna mbunú faoi na coinbhinsiúin sin. Gach 3 bliana, ba cheart don Choimisiún tuarascáil a thíolacadh do Pharlaimint na hEorpa agus don Chomhairle maidir le stádas dhaingniú na gcoinbhinsiún faoi seach, maidir le conas atá na tíortha is tairbhithe ag comhlíonadh aon oibleagáidí tuairiscithe faoi na coinbhinsiúin sin, agus maidir le stádas chur i bhfeidhm na gcoinbhinsiún sa chleachtas. (17)Ar mhaithe le faireachán a dhéanamh ar chur chun feidhme agus, i gcás inarb infheidhme, ar aistarraingt fabhar taraife, bíonn tuarascálacha ó chomhlachtaí ábhartha faireacháin fíor‑riachtanach. Mar sin féin, féadfar na tuarascálacha sin a fhorlíonadh le faisnéis eile a bheidh ar fáil don Choimisiún, lena n‑áirítear faisnéis a gheofar faoi chláir um chúnamh teicniúil dhéthaobhaigh nó iltaobhaigh, agus trí fhoinsí eile faisnéise, ar choinníoll go mbeidh siad cruinn agus iontaofa. D’fhéadfaí a áireamh leis sin faisnéis ó Pharlaimint na hEorpa agus ón gComhairle, ó rialtais, ó eagraíochtaí idirnáisiúnta, ón tsochaí shibhialta, ó chomhpháirtithe sóisialta, nó ó ghearáin a fuarthas tríd an bPointe Iontrála Aonair ar choinníoll go gcomhlíonfaidh siad na ceanglais ábhartha. D’fhéadfaí easnaimh a shainaithnítear le linn an phróisis faireacháin a chur san áireamh i gclársceidealú níos spriocdhírithe ón gCoimisiún amach anseo maidir le cúnamh forbartha. (18)I mí Iúil 2020, cheap an Coimisiún an Príomh‑Oifigeach Forfheidhmithe Trádála agus é mar ról aige rialacha trádála a fhorfheidhmiú. I dtaca leis sin, i mí na Samhna 2020, sheol an Coimisiún sásra nua um ghearáin, an Pointe Iontrála Aonair (‘SEP’), mar chuid dá iarrachtaí méadaithe forfheidhmiú agus cur chun feidhme na ngealltanas trádála a neartú. Tríd an bPointe Iontrála Aonair, faigheann an Coimisiún gearáin maidir le hábhair éagsúla a bhaineann le beartas trádála, lena n‑áirítear sáruithe ar ghealltanais GSP. Ba cheart córas nua gearán den sórt sin a chomhtháthú faoi chuimsiú an Rialacháin seo. (19)Faoin socrú speisialta do na tíortha is lú forbairt (EBA), ba cheart leanúint de bheith ag deonú rochtana saor ó dhleacht ar mhargadh an Aontais do tháirgí de thionscnamh na dtíortha is lú forbairt, de réir mar a aithníonn agus a aicmíonn na Náisiúin Aontaithe (NA) iad, seachas i gcás na trádála in airm. I gcás tíre nach bhfuil aicmithe a thuilleadh ag na Náisiúin Aontaithe mar thír is lú forbairt, ba cheart idirthréimhse a bhunú chun aon éifeachtaí díobhálacha a eascraíonn as baint na bhfabhar taraife a deonaíodh faoin socrú sin a mhaolú. Faoin socrú speisialta do na tíortha is lú forbairt, ba cheart leanúint de bheith ag deonú fabhar taraife do na tíortha sin is lú forbairt a thairbhíonn de shocrú eile leis an Aontas maidir le rochtain fhabhrach ar an margadh. (20)A fhad a bhaineann leis an socrú GSP caighdeánach, ba cheart an t‑idirdhealú idir fabhair tharaife do tháirgí neamhíogaire agus fabhair tharaife do tháirgí íogaire a choimeád, chun cás na n‑earnálacha a mhonaraíonn na táirgí céanna san Aontas a chur san áireamh. (21)Ba cheart leanúint de dhleachtanna Comhtharaife Custaim a fhionraí i gcás táirgí neamhíogaire, ach i gcás táirgí íogaire ba cheart laghdú taraife a bheith ann chun ráta sásúil úsáide a áirithiú agus an tráth céanna cás na dtionscal comhfhreagrach san Aontas a chur san áireamh.

(22)Ba cheart laghdú taraife den sórt sin a bheith tarraingteach a dhóthain, chun trádálaithe a spreagadh le leas a bhaint as na deiseanna a chuirtear ar fáil leis an scéim. Dá bhrí sin, ba cheart na dleachtanna ad valorem a laghdú le ráta comhréidh de 3.5 phointe céatadáin ó ráta dleachta na ‘náisiún barrfhabhair’, agus ba cheart dleachtanna den sórt sin do theicstílí agus d’earraí teicstíle a laghdú 20 %. Ba cheart dleachtanna sonracha a laghdú 30 %. I gcás ina ndéantar dleacht íosta a shonrú, níor cheart go mbeadh feidhm ag an dleacht íosta sin. (23)Ba cheart dleachtanna a fhionraí go huile is go hiomlán, i gcás inar dleacht ad valorem 1 % nó níos lú nó dleacht sonrach EUR 2 nó níos lú atá mar thoradh ar chóir fhabhrach do dhearbhú allmhaire aonair, ós rud é go bhféadfadh sé go mbeadh costas na dleachtanna sin a bhailiú níos mó ná an t‑ioncam a ghnóthófaí. (24)Ba cheart grádúchán táirgí a bheith bunaithe ar chritéir a bhaineann le ranna agus caibidlí den Chomhtharaif Chustaim. Ba cheart feidhm a bheith ag grádúchán táirgí maidir le roinn nó fo‑roinn chun na cásanna ina ndéantar grádúchán táirgí ilchineálacha a laghdú. Ba cheart grádúchán roinne nó foroinne (arna comhdhéanamh de chaibidlí) le haghaidh tíre is tairbhí a chur i bhfeidhm nuair a chomhlíonann an roinn na critéir ghrádúcháin ar feadh 3 bliana as a chéile, chun intuarthacht agus cothroime an ghrádúcháin a mhéadú trí bhíthin an éifeacht atá ag athrúcháin mhóra agus eisceachtúla sa staidreamh maidir le hallmhairí a dhíchur. Níor cheart feidhm a bheith ag grádúchán táirgí maidir leis na tíortha is tairbhithe den socrú speisialta dreasachta um fhorbairt inbhuanaithe agus dea‑rialachas (GSP+) ná maidir le tíortha a thairbhíonn den socrú speisialta do na tíortha is lú forbairt (ASA) toisc go bhfuil próifíl eacnamaíoch an‑chosúil acu araon, rud a fhágann go bhfuil siad leochaileach mar gheall ar bhonn onnmhairiúcháin íseal, neamhéagsúlaithe.- Tá feidhm ag na fabhair tharaife dá bhforáiltear sa Rialachán seo maidir le táirgí de thionscnamh na dtíortha is tairbhithe i gcomhréir leis na rialacha tionscnaimh a leagtar síos i gCód Custaim an Aontais agus i gcomhréir leis na gníomhartha dlí a glacadh i gcomhréir leis na cumhachtaí arna mbronnadh leis an gCód sin, go háirithe Rialachán Tarmligthe (AE) 2015/2446 ón gCoimisiún agus Rialachán Cur Chun Feidhme (AE) 2015/2447 ón gCoimisiún. Ba cheart carnadh réigiúnach idir tíortha de ghrúpaí réigiúnacha éagsúla agus carnadh leathnaithe a dheonú ar choinníoll go dtabharfaidh an tír is tairbhí is iarratasóir fianaise leordhóthanach go bhfreagraíonn an carnadh dá riachtanais forbartha, mhaoinithe agus trádála, agus go dtiocfaidh dá thoradh sin, i measc nithe eile, fás eacnamaíoch, díothú na bochtaineachta, éagsúlú onnmhairí agus tionsclaíocht, agus ar choinníoll nach mbeidh tionchar diúltach aige ar staid tíortha eile, go háirithe tíortha is tairbhithe den scéim GRSA. Nuair a bheidh measúnú á dhéanamh ar cibé acu a fhreagraítear do riachtanais forbartha, mhaoinithe agus trádála na tíre iarrthaí le carnadh a dheonú, ba cheart don Choimisiún spleáchas na tíre is tairbhí ar an tír sholáthair a chur san áireamh mar aon le peirspictíochtaí i ndáil leis na táirgí i dtrácht amach anseo. (25)Maidir leis na cúiseanna chun na socruithe faoin scéim a aistarraingt go sealadach, ba cheart a áireamh leo sáruithe tromchúiseacha agus córasacha ar na prionsabail a leagtar síos i gcoinbhinsiúin idirnáisiúnta a bhaineann le bunchearta an duine (lena gcuimsítear prionsabail áirithe maidir leis an dlí daonnúil idirnáisiúnta a chumhdaítear sna coinbhinsiúin sin), bunchearta saothair, leis an aeráid agus le cosaint an chomhshaoil, agus leis an dea‑rialachas, chun go gcuirfear cuspóirí na gcoinbhinsiún sin chun cinn. Ba cheart fabhair tharaife faoin socrú speisialta dreasachta um fhorbairt inbhuanaithe agus dea‑rialachas a tharraingt siar go sealadach más rud é nach n‑urramóidh an tír is tairbhí an gealltanas ceangailteach atá uirthi daingniú agus cur chun feidhme éifeachtach na gcoinbhinsiún sin a choimeád nó na ceanglais tuairiscithe a fhorchuirtear leis na coinbhinsiúin faoi seach a chomhlíonadh, nó i gcás nach gcomhoibreoidh an tír is tairbhí le nósanna imeachta faireacháin an Aontais de réir mar a leagtar amach sa Rialachán seo iad. Ba cheart leanúint den aistarraingt shealadach go dtí nach mbeidh feidhm a thuilleadh ag na cúiseanna ab údar léi. I gcásanna ina mbeidh na sáruithe thar a bheith tromchúiseach, ba cheart an chumhacht a bheith ag an gCoimisiún freagairt go tapa trí bhearta a ghlacadh laistigh d’amlíne níos giorra. Faoi chur chuige an Aontais maidir le neamhfhulaingt ar shaothar leanaí ba cheart an méid seo a leanas a aíreamh sna cúiseanna atá le haistarraingt shealadach: onnmhairiú earraí a rinneadh le saothar leanaí, rud a thoirmisctear go hidirnáisiúnta, mar aon le honnmhairiú earraí a rinneadh le saothar éigeantais, sclábhaíocht agus saothar príosúin san aíreamh, mar a shainaithnítear sna Coinbhinsiúin ábhartha in Iarscríbhinn VI. (26)Is féidir leis an imirce idirnáisiúnta ordúil tairbhí tábhachtacha a thabhairt do thíortha tionscnaimh agus cinn scríbe na n‑imirceach agus rannchuidiú lena riachtanais maidir leis an bhforbairt inbhuanaithe. Tá sé ríthábhachtach cur leis an gcomhleanúnachas idir beartais trádála, forbartha agus imirce d’fhonn a áirithiú go bhfaighidh idir na tíortha tionscnaimh agus na tíortha cinn scríbe tairbhí na himirce go frithpháirteach. Maidir leis sin, tá sé fíor‑riachtanach do na tíortha tionscnaimh agus do na tíortha cinn scríbe araon aghaidh a thabhairt ar dhúshláin choiteanna, amhail dlús a chur le comhar maidir lena náisiúnaigh féin a athligean isteach agus lena n‑athimeascadh ar bhealach inbhuanaithe sa tír thionscnaimh, go háirithe d’fhonn sileadh leanúnach ón daonra gníomhach sna tíortha tionscnaimh a sheachaint, agus na hiarmhairtí fadtéarmacha a d’eascródh as sin ó thaobh na forbartha de, agus a áirithiú go gcaithfear le himircigh le dínit. (27)Is dúshlán coiteann don Aontas agus dá chomhpháirtithe iad filleadh, athligean isteach agus athimeascadh imirceach. Go háirithe, tá sé d’oibleagáid ar gach Stát a náisiúnaigh féin a athligean isteach faoi dhlí idirnáisiúnta an ghnáis, agus faoi choinbhinsiúin idirnáisiúnta iltaobhacha amhail an Coinbhinsiún um Eitlíocht Shibhialta Idirnáisiúnta a síníodh in Chicago an 7 Nollaig 1944. Dá gcuirfí feabhas ar an athimeascadh inbhuanaithe agus ar an bhfothú acmhainneachta, neartófaí an fhorbairt áitiúil sna tíortha comhpháirtíochta go mór. (28)Faoi Rialachán (AE) Uimh. 978/2012 agus a réamhtheachtaithe, aistarraingíodh fabhair tharaife i leith allmhairí táirgí de thionscnamh na Bealarúise (aistarraingt iomlán) agus na Cambóide (aistarraingt pháirteach) mar gheall ar sháruithe córasacha agus tromchúiseacha ar na prionsabail i gcoinbhinsiúin áirithe maidir le cearta an duine agus cearta saothair. Tá na cúiseanna lena dtugtar údar le haistarraingt fabhar fós bailí, dá bhrí sin, ba cheart an aistarraingt shealadach le haghaidh na Bealarúise agus na Cambóide a choinneáil ar bun faoin Rialachán seo. (29)Chun cothromaíocht a bhaint amach idir an gá atá le spriocdhíriú níos fearr, comhleanúnachas níos mó agus trédhearcacht níos mó ar thaobh amháin, agus le forbairt inbhuanaithe agus dea‑rialachas a chur chun cinn ar bhealach níos fearr trí scéim um fhabhair thrádála aontaobhach ar an taobh eile, ba cheart an chumhacht chun gníomhartha a ghlacadh i gcomhréir le hAirteagal 290 CFAE a tharmligean chuig an gCoimisiún i leith leasuithe ar na hIarscríbhinní a ghabhann leis an Rialachán seo agus i leith aistarraingtí sealadacha fabhar taraife de bharr sáruithe tromchúiseacha agus córasacha ar na prionsabail a leagtar amach sna coinbhinsiúin ábhartha maidir le cearta an duine agus an lucht saothair, leis an aeráid agus leis an gcosaint chomhshaoil, agus le haistarraingt shealadach fabhar taraife de dheasca sáruithe tromchúiseacha agus córasacha ar na prionsabail a leagtar amach sna coinbhinsiúin ábhartha i ndáil le cearta an duine agus cearta saothair, leis an aeráid agus le cosaint an chomhshaoil, agus leis an dea‑rialachas agus de dheasca foras ábhartha eile a leagtar amach sa Rialachán seo, mar aon le rialacha nós imeachta a bhaineann le hiarratais a thíolacadh ar na fabhair tharaife arna ndeonú faoin socrú speisialta dreasachta um fhorbairt inbhuanaithe agus dea‑rialachas, agus le haistarraingt shealadach agus imscrúduithe coimirce a sheoladh chun socruithe teicniúla aonfhoirmeacha agus mionsonraithe a bhunú. Tá sé tábhachtach, go háirithe, go rachadh an Coimisiún i mbun comhairliúcháin iomchuí le linn a chuid oibre ullmhúcháin, lena n‑áirítear ar leibhéal na saineolaithe, agus go ndéanfaí na comhairliúcháin sin i gcomhréir leis na prionsabail a leagtar síos i gComhaontú Idirinstitiúideach an 13 Aibreán 2016 maidir le Reachtóireacht Níos Fearr. Go sonrach, chun rannpháirtíocht chomhionann in ullmhú na ngníomhartha tarmligthe a áirithiú, faigheann Parlaimint na hEorpa agus an Chomhairle na doiciméid uile ag an am céanna leis na saineolaithe sna Ballstáit, agus bíonn rochtain chórasach ag a gcuid saineolaithe ar chruinnithe ghrúpaí saineolaithe den Choimisiún a bhíonn ag déileáil le hullmhú na ngníomhartha tarmligthe. Chun creat cobhsaí a sholáthar d’oibreoirí eacnamaíocha, ba cheart an chumhacht chun gníomh a ghlacadh i gcomhréir le hAirteagal 290 CFAE a tharmligean chuig an gCoimisiún i ndáil le cinneadh maidir le haistarraingt shealadach faoin nós imeachta práinne a aisghairm sula dtiocfaidh an cinneadh sin maidir le socrú do thír is tairbhí a aistarraingt go sealadach i bhfeidhm, i gcás nach mbíonn feidhm a thuilleadh leis na cúiseanna a thugann údar le haistarraingt shealadach. Ba cheart a chumhachtú don Choimisiún gníomhartha tarmligthe a ghlacadh freisin chun dáta chur i bhfeidhm gnímh lena bhforchuirfear an aistarraingt shealadach, nó chun a raon feidhme a mhodhnú, a chur siar ar chúiseanna a bhaineann le héigeandáil sláintíochta domhanda nó le himthosca eisceachtúla eile. (30)Chun coinníollacha aonfhoirmeacha a áirithiú maidir leis an Rialachán seo a chur chun feidhme, ba cheart cumhachtaí cur chun feidhme a thabhairt don Choimisiún. Ba cheart na cumhachtaí sin a fheidhmiú i gcomhréir le Rialachán (AE) Uimh. 182/2011 ó Pharlaimint na hEorpa agus ón gComhairle. (31)Ba cheart an nós imeachta comhairliúcháin a úsáid chun gníomhartha cur chun feidhme a ghlacadh maidir le fabhair tharaife ranna áirithe de GSP a fhionraí i leith tíortha is tairbhithe agus maidir le nós imeachta um aistarraingt shealadach a thionscnamh, ag cur san áireamh cineál agus tionchar na ngníomhartha sin. (32)Ba cheart an nós imeachta scrúdúcháin a úsáid chun gníomhartha cur chun feidhme a ghlacadh maidir le himscrúduithe cosanta agus maidir leis na socruithe fabhair taraife a fhionraí i gcás ina bhféadfadh allmhairí a bheith ina gcúis le mórshuaitheadh i margaí an Aontais. (33)Chun sláine agus feidhmiú ordúil na scéime a áirithiú, ba cheart don Choimisiún gníomhartha cur chun feidhme atá infheidhme láithreach a ghlacadh más rud é, i gcásanna a bhfuil údar cuí leo a bhaineann le haistarraingtí sealadacha de bharr neamhchomhlíonadh nósanna imeachta agus oibleagáidí custaim, go n‑éilítear amhlaidh ar mhórchúiseanna práinne. (34)Chun creat cobhsaí a sholáthar d’oibreoirí eacnamaíochta, déanfaidh an Coimisiún, tráth a dtiocfaidh deireadh leis an uastréimhse 6 mhí, gníomhartha cur chun feidhme atá infheidhme láithreach a ghlacadh más rud é, i gcásanna a bhfuil údar cuí leo a bhaineann le haistarraingtí sealadacha a fhoirceannadh nó a fhadú de bharr neamhchomhlíonadh nósanna imeachta agus oibleagáidí a bhaineann le cúrsaí custaim, go n–éilítear amhlaidh ar mhórchúiseanna práinne. (35)Ba cheart don Choimisiún gníomhartha cur chun feidhme atá infheidhme láithreach a ghlacadh freisin más rud é, i gcásanna a bhfuil údar cuí tugtha leo agus a bhaineann le himscrúduithe cosanta, go n‑éilítear amhlaidh ar mhórchúiseanna práinne a bhaineann le meathlú staid eacnamaíoch agus/nó airgeadais tháirgeoirí an Aontais a bheadh deacair lena chur ina cheart. (36)Ba cheart don Choimisiún tuairisciú go tráthrialta do Pharlaimint na hEorpa agus don Chomhairle maidir le héifeachtaí na scéime faoin Rialachán seo trí na coistí institiúideacha ábhartha. Faoin 1 Eanáir 2030, ba cheart don Choimisiún tuairisciú do Pharlaimint na hEorpa agus don Chomhairle maidir le cur i bhfeidhm meántéarmach an Rialacháin seo agus measúnú a dhéanamh ar an ngá le hathbhreithniú a dhéanamh ar an scéim. Tá gá leis an tuarascáil chun anailís a dhéanamh ar thionchar na scéime ar riachtanais forbartha, trádála agus airgeadais na dtairbhithe mar aon leis an tionchar ar an trádáil dhéthaobhach agus ar ioncam taraife an Aontais, agus aird ar leith á tabhairt ar na spriocanna forbartha inbhuanaithe. (37)Ar an ábhar sin, ba cheart Rialachán (AE) Uimh. 978/2012 a aisghairm, TAR ÉIS AN RIALACHÁN SEO A GHLACADH: CAIBIDIL I Forálacha ginearálta Airteagal 1

1.Beidh feidhm ag an scéim um fhabhair tharaife ghinearálaithe lena dtugann an tAontas rochtain fhabhrach ar a mhargadh (an ‘scéim’ nó ‘GSP’) i gcomhréir leis an Rialachán seo. 2.Déantar foráil leis an scéim maidir leis na socruithe fabhair taraife seo a leanas: (a)socrú caighdeánach (‘GSP Caighdeánach’); (b)socrú speisialta dreasachta um fhorbairt inbhuanaithe agus dea‑rialachas (‘GSP+’); (c)socrú speisialta do na tíortha is lú forbairt (Aon rud Seachas Airm (‘ASA’)). Airteagal 2 Chun críocha an Rialacháin seo, tá feidhm ag na sainmhínithe seo a leanas: (1)ciallaíonn ‘tíortha’ tíortha agus críocha a bhfuil riarachán custaim acu; (2)ciallaíonn ‘tíortha incháilithe’ tíortha i mbéal forbartha a liostaítear in Iarscríbhinn I; (3)ciallaíonn ‘tíortha is tairbhithe GSP Caighdeánaigh’ tíortha a thairbhíonn den socrú caighdeánach mar a liostaítear in Iarscríbhinn I; (4)ciallaíonn ‘tíortha is tairbhithe GSP+’ tíortha a thairbhíonn den socrú speisialta um fhorbairt inbhuanaithe agus dea‑rialachas arna liostú in Iarscríbhinn I; (5)ciallaíonn ‘tíortha is tairbhithe den scéim GRSA’ tíortha a thairbhíonn den socrú speisialta dreasachta do na tíortha is lú forbairt arna liostú in Iarscríbhinn I; (6)ciallaíonn 'dleachtanna Comhtharaife Custaim' na dleachtanna a shonraítear i gCuid a Dó d’Iarscríbhinn I a ghabhann le Rialachán (CEE) Uimh. 2658/87 ón gComhairle , seachas na dleachtanna sin a bhunaítear mar chuid de chuótaí taraife; (7)ciallaíonn ‘roinn’ aon roinn den Chomhtharaif Chustaim arna leagan síos le Rialachán (CEE) Uimh. 2658/87; (8)ciallaíonn ‘caibidil’ aon cheann de na caibidlí den Chomhtharaif Chustaim arna leagan síos le Rialachán (CEE) Uimh. 2658/87; (9)ciallaíonn ‘roinn de GSP’ roinn a liostaítear in Iarscríbhinn III agus a bhunaítear ar bhonn ranna agus caibidlí den Chomhtharaif Chustaim; (10)ciallaíonn ‘socrú maidir le rochtain fhabhrach ar an margadh’ rochtain fhabhrach ar mhargadh an Aontais trí chomhaontú trádála, a chuirtear i bhfeidhm go sealadach nó atá i bhfeidhm cheana, nó trí fhabhair uathrialaitheacha arna ndeonú ag an Aontas; (11)ciallaíonn ‘cur chun feidhme éifeachtach’ cur chun feidhme iomlán na ngealltanas agus na n‑oibleagáidí uile arna ngabháil ar láimh faoi na coinbhinsiúin idirnáisiúnta a liostaítear in Iarscríbhinn VI, á áirithiú ar an tslí sin go gcomhlíonfar gach prionsabal, cuspóir agus ceart a ráthaítear sna coinbhinsiúin sin ar chríoch iomlán na tíre is tairbhí. (12)Ciallaíonn ‘gearán’ gearán a chuirtear faoi bhráid an Choimisiúin tríd an bPointe Iontrála Aonair. (13)ciallaíonn ‘carnadh réigiúnach idir tíortha is tairbhithe de ghrúpaí réigiúnacha difriúla’ an carnadh tionscnaimh dá dtagraítear in Airteagal 55(5) de Rialachán Tarmligthe (AE) 2015/2446;

(14)Ciallaíonn ‘carnadh leathnaithe’ an carnadh tionscnaimh dá dtagraítear in Airteagal 56(1) de Rialachán Tarmligthe (AE) 2015/2446. Airteagal 3 1.Tá liosta tíortha incháilithe bunaithe in Iarscríbhinn I, colúin A agus B. 2.Tugtar de chumhacht don Choimisiún gníomhartha tarmligthe a ghlacadh i gcomhréir le hAirteagal 36 chun colúin A agus B den tábla in Iarscríbhinn I a leasú chun athruithe ar stádas idirnáisiúnta nó ar aicmiú tíortha, ar a bhforbairt eacnamaíoch, nó ar a riachtanais trádála, mhaoinithe agus forbartha a chur san áireamh. 3.Tabharfaidh an Coimisiún fógra do thír incháilithe lena mbaineann maidir le haon athrú ábhartha ar stádas na tíre sin faoin scéim. CAIBIDIL II Socrú caighdeánach Airteagal 4 1.Tairbheoidh tír incháilithe de na fabhair tharaife a sholáthraítear faoin socrú caighdeánach dá dtagraítear in Airteagal 1(2), pointe (a), mura rud é: (a)gur aicmigh an Banc Domhanda í mar thír ardioncaim nó ard‑mheánioncaim ar feadh 3 bliana as a chéile díreach sular tugadh liosta na dtíortha is tairbhithe cothrom le dáta; nó (b)tairbhíonn sí de shocrú leis an Aontas, socrú maidir le rochtain fhabhrach ar an margadh lena soláthraítear na fabhair tharaife chéanna agus a sholáthraítear leis an scéim, nó fabhair tharaife níos fearr, i gcás gach cineál trádála beagnach. 2.Ní bheidh feidhm ag pointe (a) ná ag pointe (b) de mhír 1 maidir leis na tíortha is lú forbairt, mar a shainaithníonn na Náisiúin Aontaithe iad. Airteagal 5 1.Liostaítear in Iarscríbhinn I, Colún C, na tíortha is tairbhithe GSP Caighdeánaigh a chomhlíonann na critéir a leagtar síos in Airteagal 4. 2.Faoin 1 Eanáir gach bliain tar éis theacht i bhfeidhm an Rialacháin seo, déanfaidh an Coimisiún athbhreithniú ar Iarscríbhinn I. Chun am a thabhairt do thír is tairbhí de GSP caighdeánach agus d’oibreoirí eacnamaíocha dul in oiriúint go hordúil don athrú ar stádas na tíre faoin scéim: (a)beidh feidhm ag an gcinneadh, chun tír is tairbhí a bhaint de liosta na dtíortha is tairbhithe GSP caighdeánaigh, i gcomhréir le mír 3 den Airteagal seo agus ar bhonn Airteagal 4(1), pointe (a), ón 1 Eanáir den bhliain a bheidh bliain amháin i ndiaidh dháta theacht i bhfeidhm an chinnidh sin; (b)beidh feidhm ag an gcinneadh, tír is tairbhí a bhaint de liosta na dtíortha is tairbhithe GSP caighdeánaigh, i gcomhréir le mír 3 den Airteagal seo agus ar bhonn Airteagal 4(1), pointe (b), ón 1 Eanáir den bhliain a bheidh 2 bhliain i ndiaidh dháta chur i bhfeidhm socraithe maidir le rochtain fhabhrach ar an margadh. 3.Chun críocha mhíreanna 1 agus 2 den Airteagal seo, cumhachtófar don Choimisiún gníomhartha tarmligthe a ghlacadh, i gcomhréir le hAirteagal 36, chun Iarscríbhinn I, colún C a leasú, ar bhonn na gcritéar a leagtar síos in Airteagal 4. 4.Tabharfaidh an Coimisiún fógra don tír is tairbhí de GSP caighdeánach lena mbaineann maidir le haon athrú ábhartha ar stádas na tíre sin faoin scéim. Airteagal 6

1.Liostaítear in Iarscríbhinn III na táirgí atá san áireamh faoin socrú caighdeánach dá dtagraítear in Airteagal 1(2), pointe (a). 2.Tugtar de chumhacht don Choimisiún gníomhartha tarmligthe a ghlacadh i gcomhréir le hAirteagal 36, chun Iarscríbhinn III a leasú d’fhonn athruithe a ionchorprú a mbeidh gá leo de thoradh leasuithe ar an Ainmníocht Chomhcheangailte. Airteagal 7 1.Déanfar dleachtanna Comhtharaife Custaim ar tháirgí a liostaítear in Iarscríbhinn III mar tháirgí neamhíogaire a fhionraí ina n‑iomláine, seachas i gcás comhpháirteanna talmhaíochta. 2.Maidir le dleachtanna ad valorem Comhtharaife Custaim ar tháirgí a liostaítear in Iarscríbhinn III mar tháirgí íogaire, laghdófar iad le 3.5 phointe céatadáin. I gcás táirgí faoi roinn GSP S-11a agus faoi roinn GSP S-11b d’Iarscríbhinn III, 20 % a bheidh sa laghdú sin. 3.Más rud é, le rátaí dleachta fabhracha, arna ríomh i gcomhréir le hAirteagal 7(3) de Rialachán (AE) Uimh. 978/2012 agus ar bhonn na ndleachtanna Comhtharaife Custaim ad valorem is infheidhme ar dháta theacht i bhfeidhm an Rialacháin seo, go bhforáiltear do laghdú taraife níos mó ná 3.5 phointe céatadáin i gcás na dtáirgí dá dtagraítear i mír 2 den Airteagal seo, beidh feidhm ag na dleachtanna fabhracha sin. 4.Déanfar dleachtanna sonracha Comhtharaife Custaim, seachas íosdleachtanna nó uasdleachtanna, ar tháirgí a liostaítear in Iarscríbhinn III mar tháirgí íogaire a laghdú 30 %. 5.I gcás ina bhfuil dleachtanna ad valorem agus dleachtanna sonracha ar áireamh i ndleachtanna Comhtharaife Custaim ar tháirgí a liostaítear in Iarscríbhinn III mar tháirgí íogaire, ní laghdófar na dleachtanna sonracha. 6.I gcás ina sonraítear dleacht uasta sna dleachtanna a laghdaítear i gcomhréir le míreanna 2 agus 4, ní laghdófar an dleacht uasta sin. I gcás ina sonrófar dleacht íosta leis na dleachtanna sin, ní bheidh feidhm ag an dleacht íosta sin. Airteagal 8 1.Déanfar na fabhair tharaife dá dtagraítear in Airteagal 7 a chur ar fionraí, i leith táirgí ó roinn GSP de thionscnamh tíre is tairbhí de GSP caighdeánach, i gcás ina sáróidh, ar feadh 3 bliana as a chéile, meánluach allmhairí táirgí den sórt sin isteach san Aontas ón tír sin is tairbhí de GSP caighdeánach na tairseacha a liostaítear in Iarscríbhinn IV. Ríomhfar na tairseacha mar chéatadán de luach iomlán na n‑allmhairí isteach san Aontas de na táirgí céanna ó na tíortha uile is tairbhithe GSP. 2.Sula gcuirtear i bhfeidhm na fabhair tharaife dá bhforáiltear sa Rialachán seo, déanfaidh an Coimisiún gníomh cur chun feidhme a ghlacadh lena mbunaítear, i gcomhréir leis an nós imeachta comhairliúcháin dá dtagraítear in Airteagal 39(2), liosta de ranna GSP dá bhfuil na fabhair tharaife dá dtagraítear in Airteagal 7 fionraithe i leith tíre is tairbhí de GSP. Beidh feidhm ag an ngníomh cur chun feidhme sin amhail ón 1 Eanáir 2024. 3.Gach 3 bliana, déanfaidh an Coimisiún athbhreithniú ar an liosta dá dtagraítear i mír 2 den Airteagal seo, agus déanfaidh sé gníomh cur chun feidhme a ghlacadh, i gcomhréir leis an nós imeachta comhairliúcháin dá dtagraítear in Airteagal 39(2), chun na fabhair tharaife dá dtagraítear in Airteagal 7 a fhionraí nó a athbhunú. Beidh feidhm ag an ngníomh cur chun feidhme sin ón 1 Eanáir den bhliain tar éis a theacht i bhfeidhm. 4.Déanfar an liosta dá dtagraítear i míreanna 2 agus 3 den Airteagal seo a bhunú ar bhonn na sonraí a bheidh ar fáil an 1 Meán Fómhair den bhliain ina ndéantar an t‑athbhreithniú agus ar bhonn shonraí an dá bhliain roimh bhliain an athbhreithnithe. Cuirfear san áireamh san athbhreithniú allmhairithe ó thíortha is tairbhithe GSP a liostaítear in Iarscríbhinn I, faoi mar a bheidh sí infheidhme an tráth sin. Ní chuirfear san áireamh, áfach, luach allmhairithe ó thíortha is tairbhithe GSP, ar tíortha iad, ar dháta chur i bhfeidhm an fhionraithe, nach dtairbhíonn a thuilleadh de na fabhair tharaife faoi Airteagal 4(1), pointe (b). 5.Tabharfaidh an Coimisiún fógra don tír lena mbaineann maidir leis an ngníomh cur chun feidhme a glacadh i gcomhréir le míreanna 2 agus 3. 6.I gcás ina leasófar Iarscríbhinn I i gcomhréir leis na critéir a leagtar síos in Airteagal 4, cumhachtaítear don Choimisiún gníomhartha tarmligthe a ghlacadh i gcomhréir le hAirteagal 36 chun Iarscríbhinn IV a leasú chun na módúlachtaí a liostaítear san Iarscríbhinn sin a choigeartú chun go gcoinneofar, go comhréireach, an meáchan céanna ar bun i ranna GSP, ar cuireadh na fabhair tharaife ar fionraí ina leith de bhun mhír 1 den Airteagal seo. CAIBIDIL III Socrú speisialta dreasachta um fhorbairt inbhuanaithe agus dea‑rialachas Airteagal 9 Féadfaidh tír is tairbhí de GSP tairbhiú de na fabhair tharaife dá bhforáiltear faoin socrú speisialta dreasachta um fhorbairt inbhuanaithe agus dea‑rialachas dá dtagraítear in Airteagal 1(2), pointe (b), más rud é go gcomhlíonfar na coinníollacha seo a leanas:

(a)meastar í a bheith leochaileach de dheasca easpa éagsúlaithe mar a shainmhínítear in Iarscríbhinn V; (b)tá na coinbhinsiúin uile a liostaítear in Iarscríbhinn VI (na ‘coinbhinsiúin ábhartha’) daingnithe aici agus nach mbeidh aon mhainneachtain thromchúiseach, chun aon cheann de na coinbhinsiúin sin a chur chun feidhme go héifeachtach, sainaitheanta ag an gCoimisiún, bunaithe ar fhaisnéis atá ar fáil, go háirithe na conclúidí is déanaí atá ar fáil ó na comhlachtaí faireacháin sin faoi na coinbhinsiúin sin; (c)nach bhfuil forchoimeádas leagtha amach aici i ndáil le haon cheann de na coinbhinsiúin ábhartha, ar forchoimeádas é a thoirmisctear le haon cheann de na coinbhinsiúin sin nó a mheastar, chun críocha an Airteagail seo, a mheastar gan a bheith comhoiriúnach d’aidhm agus do chuspóir an choinbhinsiúin sin. Chun críocha an Airteagail seo, measfar nach mbeidh forchoimeádais comhoiriúnach d’aidhm ná do chuspóir coinbhinsiúin i gceann de na cásanna seo a leanas más rud é: (i)gur cinneadh amhlaidh le próiseas a leagadh amach go sainráite chuige sin faoin gcoinbhinsiún; (ii)in éagmais próiseas den sórt sin, go ndearna an tAontas ina bhfuil sé mar pháirtí sa choinbhinsiún, agus/nó tromlach cáilithe na mBallstát ar páirtithe iad sa choinbhinsiún, i gcomhréir lena gcuid inniúlachtaí faoi seach mar a bhunaítear sna Conarthaí, agóid i gcoinne an fhorchoimeádais ar an mbonn nach bhfuil sé comhoiriúnach d’aidhm agus do chuspóir an choinbhinsiúin agus gur chuir siad i gcoinne theacht i bhfeidhm an choinbhinsiúin mar atá idir iad agus an stát a bhfuil an forchoimeádas aige i gcomhréir le forálacha Choinbhinsiún Vín maidir le Dlí na gConarthaí, arna shíniú i Vín an 23 Bealtaine 1969; (d)go ndéanann sí gealltanas ceangailteach daingniú na gcoinbhinsiún ábhartha a choinneáil ar bun agus cur chun feidhme éifeachtach na gcoinbhinsiún sin a áirithiú, agus plean gníomhaíochta ag gabháil leis chun na coinbhinsiúin ábhartha a chur chun feidhme go héifeachtach; (e)go nglacann sí gan forchoimeádas na ceanglais tuairiscithe arna bhforchur ag aon cheann de na coinbhinsiúin ábhartha agus go dtugann sí gealltanas ceangailteach glacadh le faireachán agus athbhreithniú tráthrialta ar a teist cur chun feidhme i gcomhréir le forálacha na gcoinbhinsiún ábhartha; (f)go ndéanann sí gealltanas ceangailteach páirt a ghlacadh i nós imeachta um thuairisciú agus faireachán an Aontais dá bhforáiltear in Airteagal 13 agus comhoibriú leis an nós imeachta sin. Airteagal 10 1.Déanfar an socrú speisialta dreasachta um fhorbairt inbhuanaithe agus dea‑rialachas a dheonú má chomhlíontar na coinníollacha seo a leanas: (a)go bhfuil iarraidh ina leith déanta ag tír is tairbhí de GSP; (b)measann an Coimisiún, bunaithe ar scrúdú ar an iarraidh,go gcomhlíonann an tír iarrthach na coinníollacha a leagtar síos in Airteagal 9. 2.Is i scríbhinn a chuirfidh an tír iarrthach a hiarraidh faoi bhráid an Choimisiúin. Soláthrófar san iarraidh faisnéis chuimsitheach maidir le daingniú na gcoinbhinsiún ábhartha agus áireofar san fhaisnéis sin na gealltanais cheangailteacha dá dtagraítear in Airteagal 9, pointí (d), (e) agus (f). 3.Tar éis dó iarraidh a fháil, tabharfaidh an Coimisiún fógra ina leith do Pharlaimint na hEorpa agus don Chomhairle. 4.Tar éis dó scrúdú a dhéanamh ar an iarraidh, tugtar de chumhacht don Choimisiún gníomhartha tarmligthe a ghlacadh, i gcomhréir le hAirteagal 36, chun Iarscríbhinn I a leasú d'fhonn an socrú speisialta dreasachta um fhorbairt inbhuanaithe agus dea‑rialachas a dheonú do thír iarrthach tríd an tír sin a áireamh ar liosta na dtíortha is tairbhithe GSP+. 5.I gcás nach gcomhlíonfaidh tír is tairbhí de GSP+ na coinníollacha dá dtagraítear in Airteagal 9, pointí (a) nó (c) a thuilleadh nó i gcás ina n‑aistarraingeoidh sí aon cheann dá gealltanais cheangailteacha dá dtagraítear in Airteagal 9, pointí (d), (e) agus (f), tugtar de chumhacht don Choimisiún gníomh tarmligthe a ghlacadh i gcomhréir le hAirteagal 36, chun Iarscríbhinn I a leasú chun an tír sin a bhaint de shocrú GSP+. 6.Tabharfaidh an Coimisiún fógra don tír iarrthach maidir le cinneadh a dhéantar i gcomhréir le míreanna 4 agus 5 den Airteagal seo tar éis don ghníomh tarmligthe lena leasaítear Iarscríbhinn I a bheith foilsithe in Iris Oifigiúil an Aontais Eorpaigh. I gcás ina ndeonófar an socrú speisialta dreasachta um fhorbairt inbhuanaithe agus dea‑rialachas don tír iarrthach, cuirfear ar an eolas í faoin dáta a mbeidh feidhm leis an ngníomh tarmligthe faoi seach. 7.Tugtar de chumhacht don Choimisiún gníomhartha tarmligthe a ghlacadh i gcomhréir le hAirteagal 36, chun an Rialachán seo a fhorlíonadh trí rialacha a bhunú a bhaineann leis an nós imeachta chun an socrú speisialta dreasachta um fhorbairt inbhuanaithe agus dea‑rialachas a dheonú go háirithe i ndáil le sprioc‑amanna agus iarrataí a thíolacadh agus a phróiseáil. 8.Tíortha arb iad na tíortha is tairbhithe GSP+ iad an 31 Eanáir 2023 faoi Rialachán (AE) Uimh. 978/2012, is féidir leo iarratas a dhéanamh go ndeonófar dóibh socrú GSP+ faoin Rialachán seo go dtí an 31 Nollaig 2025. Coinneofar socrú GSP+ faoi Rialachán (AE) Uimh. 978/2012 ar bun i leith na dtíortha iarrthacha sin go dtí go rachaidh an sprioc‑am sin in éag agus le linn thréimhse an mheasúnaithe ar a gcur i bhfeidhm ag an gCoimisiún agus, i gcás inarb infheidhme, le linn na tréimhse ina ndéanfaidh Parlaimint na hEorpa agus an Chomhairle athbhreithniú ar an ngníomh tarmligthe lena leasófar Iarscríbhinn I a glacadh, i gcomhréir leis an nós imeachta faoi Airteagal 36(5).

Airteagal 11 1.Liostaítear in Iarscríbhinn III agus in Iarscríbhinn VII na táirgí atá ar áireamh sa socrú speisialta dreasachta um fhorbairt inbhuanaithe agus dea‑rialachas. 2.Gan dochar d’Airteagal 6(2), tugtar de chumhacht don Choimisiún gníomhartha tarmligthe a ghlacadh, i gcomhréir le hAirteagal 36, chun Iarscríbhinn VII a leasú chun leasuithe ar an Ainmníocht Chomhcheangailte, lena ndéantar difear do na táirgí a liostaítear san Iarscríbhinn sin, a chur san áireamh. Airteagal 12 1.Maidir le dleachtanna ad valorem na Comhtharaife Custaim ar gach táirge a liostaítear in Iarscríbhinn III agus in Iarscríbhinn VII, ar de thionscnamh tíre is tairbhí de GSP+ iad, cuirfear ar fionraí iad. 2.Déanfar dleachtanna sonracha Comhtharaife Custaim ar tháirgí dá dtagraítear i mír 1 a fhionraí ina n‑iomláine, ach amháin i gcás táirgí a bhfuil dleachtanna ad valorem ar áireamh i ndleachtanna na Comhtharaife Custaim. I gcás táirgí arb é 1704 10 90 a gcód Ainmníochta Comhcheangailte, is é 16 % den luach custaim an teorainn a bheidh leis an dleacht shonrach. Airteagal 13 1.Ón dáta a dheonófar na fabhair tharaife a fhoráiltear faoin socrú speisialta dreasachta um fhorbairt inbhuanaithe agus dea‑rialachas, déanfaidh an Coimisiún, i ndáil le gach ceann de na tíortha is tairbhithe GSP+, athbhreithniú leanúnach agus faireachán ar stádas dhaingniú na gcoinbhinsiún ábhartha agus ar a gcur chun feidhme éifeachtach, agus ar chomhoibriú na tíre is tairbhí de GSP+ leis na comhlachtaí faireacháin ábhartha freisin. Á dhéanamh sin dó, scrúdóidh an Coimisiún an fhaisnéis ábhartha uile, go háirithe conclúidí agus moltaí na gcomhlachtaí faireacháin ábhartha. 2.Comhoibreoidh tír is tairbhí de GSP+ leis an gCoimisiún agus soláthróidh sí an fhaisnéis uile is gá chun measúnú a dhéanamh ar urramú na ngealltanas ceangailteach aici dá dtagraítear in Airteagal 9, pointí (d), (e) agus (f) agus ar a staid a mhéid a bhaineann le hAirteagal 9, pointí (b) agus (c). Airteagal 14 1.Faoin 1 Eanáir 2027, agus gach 3 bliana ina dhiaidh sin, tíolacfaidh an Coimisiún tuarascáil do Pharlaimint na hEorpa agus don Chomhairle maidir le stádas dhaingniú na gcoinbhinsiún ábhartha, maidir le conas atá na tíortha is tairbhithe GSP+ ag comhlíonadh aon oibleagáidí tuairiscithe faoi na coinbhinsiúin sin, agus maidir le stádas chur chun feidhme éifeachtach na gcoinbhinsiún sin. 2.Áireofar na nithe seo a leanas sa tuarascáil sin: (a)conclúidí nó moltaí comhlachtaí ábhartha faireacháin i leith gach tíre is tairbhí de GSP+; agus (b)conclúidí an Choimisiúin agus, i gcás inarb iomchuí, conclúidí na Seirbhíse Eorpaí Gníomhaíochta Seachtraí maidir le cé acu atá nó nach bhfuil gach tír is tairbhí de GSP+ ag urramú na ngealltanas ceangailteach dá cuid oibleagáidí tuairiscithe a chomhlíonadh, comhoibriú leis na comhlachtaí faireacháin ábhartha i gcomhréir leis na coinbhinsiúin ábhartha agus cur chun feidhme éifeachtach na gcoinbhinsiún sin a áirithiú; Féadfaidh aon fhaisnéis is iomchuí dar leis an gCoimisiún, ó aon fhoinse, a bheith san áireamh sa tuarascáil. 3.Agus iad ag teacht ar a gconclúidí maidir le cur chun feidhme éifeachtach na gcoinbhinsiún ábhartha, déanfaidh an Coimisiún agus, i gcás inarb iomchuí, an tSeirbhís Eorpach Gníomhaíochta Seachtraí measúnú ar chonclúidí agus ar mholtaí na gcomhlachtaí faireacháin ábhartha, agus, gan dochar d’fhoinsí eile, ar fhaisnéis arna tíolacadh ag Parlaimint na hEorpa nó ag an gComhairle mar aon le tríú páirtithe, lena n‑áirítear rialtais agus eagraíochtaí idirnáisiúnta, an tsochaí shibhialta agus comhpháirtithe sóisialta. Airteagal 15 1.Déanfar an socrú speisialta dreasachta um fhorbairt inbhuanaithe agus dea‑rialachas a aistarraingt go sealadach, maidir le gach táirge nó maidir le táirgí áirithe de thionscnamh tíre is tairbhí de GSP+, más rud é nach n‑urramaíonn an tír sin a gealltanais cheangailteacha amhail dá dtagraítear in Airteagal 9, pointí (d), (e) agus (f), nó go bhfuil forchoimeádas leagtha amach ag an tír is tairbhí de GSP+ atá toirmiscthe le haon cheann de na coinbhinsiúin ábhartha nó nach mbeadh comhoiriúnach d’aidhm agus do chuspóir an choinbhinsiúin sin de réir mar a shuitear amhlaidh in Airteagal 9, pointe (c). 2.Is ar an tír is tairbhí de GSP+ a bheidh an dualgas a chruthú go bhfuil sí ag comhlíonadh a hoibleagáidí de thoradh gealltanas ceangailteach dá dtagraítear in Airteagal 9, pointí (d), (e) agus (f), agus de thoradh a staide dá dtagraítear in Airteagal 9, pointe (c). 3.Más rud é, bíodh sé ar bhonn chonclúidí na tuarascála dá dtagraítear in Airteagal 14 nó ar bhonn na fianaise atá ar fáil, lena n‑áirítear fianaise a cuireadh isteach trí ghearán, go bhfuil amhras réasúnach ar an gCoimisiún nach bhfuil tír is tairbhí de GSP+ ar leith ag urramú a gealltanas ceangailteach dá dtagraítear in Airteagal 9, pointí (d), (e) agus (f), nó go bhfuil forchoimeádas leagtha amach aige atá toirmiscthe le haon cheann de na coinbhinsiúin ábhartha nó nach bhfuil comhoiriúnach d’aidhm agus do chuspóir an choinbhinsiúin sin de réir mar a shuitear amhlaidh in Airteagal 9, pointe (c) , déanfaidh sé, i gcomhréir leis an nós imeachta comhairliúcháin dá dtagraítear in Airteagal 39(2), gníomh cur chun feidhme a ghlacadh chun tús a chur leis an nós imeachta um aistarraingt shealadach na bhfabhar taraife arna soláthar faoin socrú speisialta dreasachta um fhorbairt inbhuanaithe agus dea‑rialachas. Cuirfidh an Coimisiún Parlaimint na hEorpa agus an Chomhairle ar an eolas maidir leis sin.

4.Foilseoidh an Coimisiún fógra in Iris Oifigiúil an Aontais Eorpaigh agus tabharfaidh sé fógra ina leith don tír is tairbhí de GSP+ lena mbaineann. San fhógra sin: (a)luafar na forais leis an amhras réasúnach dá dtagraítear i mír 3 lena bhféadfaí an ceart a thabhairt faoi cheist, atá ag an tír is tairbhí de GSP+ leanúint de bheith ag tairbhiú de na fabhair tharaife a fhoráiltear faoin socrú speisialta dreasachta um fhorbairt inbhuanaithe agus dea‑rialachas; (b)sonrófar an tréimhse, nach bhféadfaidh a bheith níos faide ná 3 mhí ó dháta foilsithe an fhógra, ar tréimhse í a dtíolacfaidh an tír is tairbhí de GSP+ a barúlacha lena linn. 5.Tabharfaidh an Coimisiún gach deis don tír is tairbhí de GSP+ lena mbaineann chun bhe